MARTZOAK 8, SANTURTZIKO KALE BERRIA | SANTURTZIKO BERDINGUNEA\nMARTZOAK 8, SANTURTZIKO KALE BERRIA\n16th March 2016 Admin\tUtzi iruzkin bat\nGuztira 1.100 santurtziarrek hartu dute parte Udalak antolatutako hauteskundean, zertarako eta herriko zazpi kaleri izena aldatzeko zuten izena frankismoarekin zegoelako loturik eta Memoria Historikoaren Legea betetzeko.\nIgandean izan zen bozketa honetan herritarrek aukeratutako izenak Osoko Bilkuran onartu beharko dira, zeinetan Francisco Francori eta Jorge Vigón ministroari emandako urrezko dominak kenduko zaizkien, Udalak ohar batean jakinarazi duenaren arabera.\nUdalaren izenak aldatzeko parte-hartze prozesuaren azken urratsa izan den bozketan herritarrek hiru aukeren artean hautatu behar izan dute kale bakoitzaren izena. Botoak zenbatu ondoren, Mendizabal Kapitaina kalea Itsasalde deituko dela, Calles Eskola Maisu kalea Habana itsasontzia deituko dela eta Víctor Sáez etxe taldea, Emakumeen Nazioarteko Egunaren omenez, Martxoak 8 deituko dela onartuko du Osoko Bilkurak.\nGainera, José María Larrea etxe taldea Serantes deituko da eta Leonor Amezaga kaleari Aldapa izena jarriko zaio. Daniel Pereda eta Ildefonso Arrola kaleak, berriz, Bizkaia etxe taldean eta Juan XXIII kalean sartuko dira.\nAurreko sarreraANTZERKI: “MACHO-MARIS”Hurrengo sarreraZER OTE DA EMAKUMEA AHALDUNTZEA?


Jabego Industriala berrikuntzak eta berritzaileak babesteko\nAzala » Bloga » Berrikuntzak eta berritzaileak zergatik babestu.\nBerrikuntzak eta berritzaileak zergatik babestu.\n19 Urt, 2018 | IRITZIA | 0 comments\nBerrikuntza funtsezko faktore bat da gizarteak aurrera egin dezan. Berritzea oso garrantzitsua den bezala, berrikuntza sortzeko esfortzu intelektual eta ekonomikoa egin duen pertsona babestea ere oso garrantzitsua da. Garapen industrial eta intelektualak jabego industrialak eskaintzen dituen tresnen bidez babesten dira: patenteak, markak eta diseinu industrialak.\nHiru erakunde daude honetaz arduratzen direnak:\nEspainia mailan Patente eta Marketn Espainiako Bulegoa dao (OEPM), Industria, Energia eta Turismo Ministerioaren parte dena. Patenteek izaera teknikoa duten eta industriarentzako balio duten soluzioak eskaintzen dituzten berrikuntzak babesten dituzte.\nEuropa mailan erantzukizuna Barne Merkatuaren Armonizazio Bulegoak (OAMI) dauka. Bere helburua marken eta marrazkien babespena eta erregistroa da, Europar Batasunaren estatukide guztietan balio duelarik.\nNazioartean, Jabego Intelektualaren Mundu Erakundea (OMPI) da jabego intelektuala eta industrialaren inguruan akordioak sustatu eta kudeatzearen arduraduna.\nZer da Jabego Industriala?\nPertsona fisiko edo juridiko batek asmakuntza, industria diseinu edota marka betekiko izan dezakeen eskubidea da.\nEnpresek haien jabego industrialaren balioa landu behar dute eta ahalik eta onura handiena atera. Horrela, haien produktuak babesteko, denbora eta dirua inbertitzen duten enpresek haien lehiakortasuna handitu dezakete izan ere:\nHaien konpetentziak kopiatzea edo imitatzea ekidingo dute.\nHaien I+G jarduerak eta merkaturatze jarduerak hobeto bideratu ahal izango dituzte.\nHaien marken bidez enpresa identitate bat eraiki ahal izango dute.\nLizentziak, frankiziak eta bestelako akordioak, haien jabego intelekuala kontutan hartuz negoziatuko dituzte.\nEnpresaren balio komertziala handitzea lortuko dute.\nArrisku kapitala eskuratu ahal izango dute eta aldi berean, errazago hurbilduko dira finantzazio iturrietara.\nMerkatu berrietan sartu ahal izango dira.\nZer babestu daiteke?\nBerrikuntza teknologikoetatik eta I+G inbertsioetatik eratorritako asmakuntzen eskubideak:\nPatenteak: estatuak jabego industrialaren titulua, asmakuntzaren sortzaileari ematen dio, aipatutako asmakuntza modu esklusiboan ustiatu dezan hurrengo 20 urteetan zehar. Sortzaileak bere asmakuntza publikoaren eskura jarri beharko du bueltan, garapen teknologikoa bultzatzeko. Patenteak produktu, jakintza, aparatu, etb. berriari egiten dio erreferentzia, baita hauetako edozeinen hobekuntzari ere.\nErabilgarritasun modeloak: “asmakuntza txikiagoak” bezala ere ezagunak, patenteek baino berrikuntza maila txikiagoa duten asmakuntzak babesten dituzte. Hau dela eta, babesaren iraupena erdia da (10 urtekoa) eta errazagoa da lortzea.\nProduktuen kanpoko forman berrikuntza bat suposatuko duten asmakuntzak:\nEredu industriala: produktu baten fabrikaziorako eredua da eta bere estruktura, konfigurazioa, apaingarriak edo aurkezpenaren arabera babestu daiteke. Honek, hiru dimentsiotako produktu batek hartzen duen forma berria babesten du.\nMarrazkia: bi dimentsiotako objetuak babesteko eredu industriala da.\nHau dela eta, jabego industrialaren eskubideak oso garrantzitsuak dira, izan ere hauen erabilera eraginkorrak berrikuntzaren arrakasta ekar dezake. Berrikuntza honek arrakasta izateko aukera gehiago dauka jabego intelektuala modu estrategikoan erabiltzen bada.\nJabego industriala tresna oso sendoa da aliantza komertzialak sortu eta mantentzeko orduan.\nZICLA eta berrikuntzen babesa.\nZICLAn kalitatezko eta lehiakorrak diren konpobideak garatze eta sortzen ditugu hirietarako; guzti hauen produktu birziklatuak, birziklagarriak, berrerabilgarriak eta lehiakorrak dituzte, eta prozesu industrial baten ondorengo eta kontsumitu ondorengo hondakinekin eginak daude. Produktu hauen Europar Batasunean eta Munduko beste hainbat herrialdetan patentaturik daude.


MacBook Pro-ren erreserba guztiak erregistroak dira Gadgeten berriak\nUrriaren amaiera gakoa izan da Apple ekipamendu berria aurkezteko MacBook Pro sortari dagokionez eta horiek ez dira oso ondo ikusi zehaztasun, abantaila eta prezioetan, erabiltzaileek euskarri espezializatuetan nola . Egia da Apple-k ez duela konektore bakar bat ere bizirik utzi Thunderbolt 3 - USB C eta 3,5 mm-ko audio-hargunea ez ezik ekipamendu berrian, baina horrek ezin ditu ekipoan ezarritako gainerako berriak eta hobekuntzak lausotu.\nHonezkero oso argi dugu Mac berri hau egokitzen zaigun edo ez, izan ere, errendimendu eta prezioaren arabera argi dago geure burua definitzea, baina Phil Shiller konpainiako zuzendariaren hitzak urrunago doaz elkarrizketa talde horien erreserbak direla komentatuz hain onak izaten ari dira, aurrekaririk gabeak izan direla.\nKomunikabideen eta erabiltzaileen gehiengoa MacBook Pro berria ukitzeko (arrazoi gehiagorekin edo gutxiagorekin) Touch Barrekin, pisu txikiagoarekin, prozesadore hobearekin eta Touch IDarekin inplementatutako beste berrikuntza batzuen artean kritikatzen ari diren bitartean, erreserbak aurreikuspenen gainetik baikorragoak dira. Applek ere ez du datu ofizialik eman erreserba horietarako eta logikoa da hori ez egitea, baina hori guztia 2017ko urtarrilaren amaieran agerian geratuko da, orduan erakutsiko dira benetako salmenten kopuruak eta ikusi ahal izango da MacBook Pros berri horiek benetan salmentei kolpea ematea lortu duten ala ez.\nMac berria gutxi edo gehiago gustatuko litzaiguke, garestia dela edo ez dela pentsa dezakegu, baliteke guztiok horri buruz dugun iritzia izatea, baina garbi dirudiena da autoestima handitzea ( apur bat gehiago) Cupertino enpresari salmenta onak gehitzea lortzen badute.\nArtikuluaren bide osoa: Gadgeten berriak » General » Berri » Dena den, MacBook Pro-ren erreserbak erregistrokoak dira\nGoogle Pixelek Nexus 6P saldu zuen lehen astean


«Medikuaren zeregina da etorkizunaz hitz egitea» - Gizartea - Berria\nPazienteen autonomia. Iñaki Saralegi. Medikua\n«Medikuaren zeregina da etorkizunaz hitz egitea»\nAurretiazko borondateen agiriak biltzeaz harago, kontsultetan paziente eta osagileen arteko erlazioa joritzea du helburu; horren aldeko egitasmo bat sustatzen ari da, hain justu, Araban.\nOsakidetzako medikua da Iñaki Saralegi (1966, Iruñea), zainketa intentsiboetakoa. Bi urte daramatza Araban aurretiazko borondateak sustatzeko programa pilotu bat zuzentzen. Ordutik, 700 elkarrizketa baino gehiago egin dituzte; Arabako osasun zentro guztietara zabaldutako proiektua da, eta ospitaleetan gaixo kronikoak artatzen dituzten unitateak ere hartzen ditu. «Herritarrei informazioa ematea da helburua, eta profesionalak trebatzea». Xedea da, hain zuzen ere, gero eta mediku eta erizain gehiago egotea trebatuta, eta elkarrizketa horiek gero eta usuago egitea kontsultetan. «Badira egun egiten duten profesionalak, baina zabaltzea da asmoa». Osakidetza osora.\nAurreko hamarraldiaren hasieratik legezkoa da aurretiazko borondateen agiriak egitea; horretarako era badute gura duten guztiek. Zertarako, orduan, agiri horiek sustatzeko plan bat?\nOkerra izan zen helburua; bazirudien jomuga agiriak egitea zela. Baina agiriak egiteagatik egiteak ez du zentzurik; garrantzitsuena jendea informatzea da, eta jendeari erabakiak hartzen laguntzea. Esaterako, agiri oso generikoak egiten badira, ez dute gehiegirako balio. Pertsona bakoitzaren egoera aintzat hartuta egin behar dira agiriak, eta pertsona hori zainduko duten profesionalek parte hartu behar dute horretan, era natural batean. Beste toki batzuetan halaxe egiten da: AEBak, Kanada, Australia, Zeelanda Berria... Horietan ez dizute esaten zenbat agiri dituzten erregistratuta; ez diote garrantzirik ematen. Garrantzitsuena da jakitea zenbat pertsonak egin duten gogoeta gaiaz, zenbat familia edo lagunartetan izan den gaia hizpide. Ardatza non jartzen den; hor dago aldea, eta profesional asko aspaldi ari ginen eskatzen ardatza aldatzeko.\n700 elkarrizketa inguru egin dituzue egitasmoaren barruan. Denak amaitzen dira aurretiazko borondateen agiri bat izenpetu eta erregistratuta?\nEz, bi heren-edo amaitzen dira modu horretan. Zenbaitek itxaron nahi izaten dute, ba, esaterako, senitartekoren bat kanpoan dutelako eta hura etorri arte zain egon nahi izaten dutelako. Normalean, bi elkarrizketa egiten ditugu; lehenean pertsona horren bizi balioak zein diren aztertzen dugu, hori da garrantzitsuena. Bigarren bilera egiten da hautatu duten ordezkariarekin [pazienteek aukera izaten dute agirian ordezkari gisara norbait uzteko, gai ez direnerako], eta bigarren bilera horretan, hala nahi badute, agiria izenpetzeko urratsa egiten da. Garrantzitsua da, ordea, agiririk izenpetzen ez bada ere, elkarrizketa hori erregistratuta geratzen dela eriaren historia klinikoan.\nHistoria klinikoan ipintzen duzue gaiari buruzko elkarrizketa bat izan duzuela pazientearekin. Gaiaz zer esan duen ere bai?\nBai, elkarrizketaren laburpentxo bat jartzen dugu; zer kezka dituen eta abar. Eta helburua da elkarrizketa hori ez izatea elkarrizketa bakan bat, baizik eta atzetik etor daitezkeen solasaldi gehiagoren atea izatea. Halakoak alorrean gabiltzan espezialistok bakarrik ez egitea da asmoa, baizik eta mediku eta erizain guztiek jotzea horrelako elkarrizketak sustatzera.\nHorrek esan nahi du oraindik ere ohikoegiak izaten direla gaiari buruzko informazio egokia jasotzen ez duten paziente eta senitartekoen kasuak?\nHalakoak gertatzen dira desinformazio handia dagoelako; orain arte aurretiazko borondateei buruzko informazioa eskatu badu paziente batek normalean jaso duen erantzuna izan da ez dakitela asko gaiari buruz, edo zuzenean Jaurlaritzako erregistrora bidali dituzte: hitzordua eskatu, eta erregistroko funtzionarioarekin geratzeko esaten dizute. Hark lagunduko dizu agiria egiten, baina hark ez du lanik hartzen pazientearekin eta haren familiarekin hitz egiteko; izan ere, ez da bere funtzioa. Jar gaitezen, gainera, 82 urteko pertsona baten tokian. Eta jar dezagun herritxo batean bizi dela. Hiriburura joango da agiria egitera? Ez da errazagoa medikuarekin edo erizainarekin hitz eginda haiek agiria egiten laguntzea? Horretan ari gara.\nFamiliako medikuen lana da?\nPazientearen ardura duen medikuarena. Ni, esaterako, giltzurrunetatik gaizki banago, nire nefrologoak lagundu beharko dit halako agiri bat idazten. Nolanahi ere, argi dago lehen arretako medikuen garrantzia alor honetan.\nDiagnostiko larri bat jakinarazi dio mediku batek paziente bati. Hasieratik jarri behar dira mahaiaren gainean gai hauek?\nBai, pertsonaren araberakoa da, baina egokiena hitz egiten hastea da. Kanadan edo Ingalaterran, esaterako, pertsona bat dialisian hasten bada, hasieratik gaia mahai gainean jartzen da. 60 urte baditu, akaso geratuko zaizkio oraino beste hogei urte, baina atea ireki egiten zaio gaiari. Dementzien kasuan ere garrantzitsua da gaiaz lehenbailehen mintzatzea; ez duzu astirik. Minbizi baten kasuan, ikusiko da. Pazientearen ardura duen medikuaren zeregina da etorkizunaz hitz egitea, era natural batean aipatuz joatea.\nGaitzak diagnostikatuta dauzkaten pertsonek zenbateraino zehaztu dezakete beraiekin gertatzea zer nahi duten?\nAlboko esklerosi amiotrofikoa duen pertsona batek, adibidez, badaki arnasa hartzeko arazoak izan ditzakeela, eta azaldu behar zaio, unea iristen bada, hodi baten bidez arnasa hartu nahi duen, trakeotomia bat egitea nahi duen... Pertsona batek gauza bat onartuko du, bestea ez. Badira, esaterako, esklerosiarekin eritutako pertsonak 35 urte dituztenak, ume txikiak etxean; trakeotomia eta arnasa hartzeko aparatua eta guztiak nahi dituztela esaten dizute horiek usu, haurrak hazten ikusi nahi dituztelako.\nPertsona osasuntsuen kasuan, berriz, agiriak oso orokorrak izaten dira sarri askotan..\nBai, pertsona horren asmoak eta nahiak biltzen dituen agiri bat.


Xirula Mirula saialekuaren argitarapenak - Bizkaiko Xirula Mirula Musikaz Blai\nUrte asko dira Imanol Urbieta bere lanarekin hasi zenetik. Hona hemen bere bibliografia eta diskografiaren zerrenda bat. Baten bat kanpoan geratuko zait fijo, baina asko dira eta…\n– Haur kantarien birlorak: Liburuxka gorri mehe bat zen. Bertan agertzen dira lehenbiziko aldiz, Bakarrik eta libre, Alostorrea, Tximeleta mendian…\n– Xirula Mirula liburua eta kasetak: euskaraz haurrentzak\no sortu zen lehen musika irakasteko metodoa.\n– Xixupikak (1, 2, 3), liburuak eta kasetak. Gero argitaratu zituzten CD-ak: Haur hezkuntzarako musika irakasteko metodoa. musikarako ez ezik beste zenbait arlo ikutzen ditu. Hizkuntzaren eta bereziki fonemen lanketa sakona eta zehatza. Haur hezkuntzarako ezinbestekoa nire ustez. Digitalizatu nahian gabiltza baina…\n– Ran Roberran: Bideo xorta bat da eta bertan musikaren aspekto desberdinak lantzen dira, halanola, dantza eta mugimendua, ahotsa, jolasmotrizitatea, musika tresnak, entzumena… oso praktikoa bisuala delako.\n– Txiki, txiki, txikia/Ertain, ertain, ertaina/Handi, handi, handia: Bideo Xorta bat da Haur Hezkuntzarako. Bertan musikaren aspekto deberdinak lantzen dira: Entzumena, ahozko adierazpena, musika tresnak, dantza eta mugimendua…\n– Mugi mugi: LHko hirugarren zikloan dantza eta mugimendua lantzeko bideo xorta. Nagusienekin egiteko jolaserritmika eta dantzaerritmika ariketa pixkat zailagoak. Bideo xorta guztietan bezala, barruan abetien partiturak eta letrak daude.\n– Badok hamalau: Badok hamalau DBHrako materiala da. Bideo xorta da euskal musikaren historia lantzen duena. Dantza eta mugimendurako ariketak ere badaude.\n– Musikaren historia: DBHrako ere, hurrengo bideo xorta honek musikaren historiaren unerik esanguratsuenak dakartza gurera (lehen gizakietatik hasi eta gaur egungo musikariek egiten duten lanetara etorrita).\n– Lau katu eta danbor bat: Proiektu hau musikoterapia du ardatz. Liburu batek eta bi kasetek osaten dute. Egileek Santi Brouard-i dedikatu zioten Miz-Miz katutxoaren bidez.\n– Haurtxoa: Hiru liburu eta kasetak. Haur hezkuntzako metodo globalizatu batean integratutako musikaren partea egin zuen Xirula Mirulak. Berrikuntza batzuk gehitu zizkion Xixupikari.\n– Axelko, Otxoko eta Beleko (musikaren atala): Ikastolen Elkarterako proiektua izan zen, gaur egun haren jarraipena dugu Txanela nolabait. Musika lantzeko kuadernillo batzuk zituen, gidaliburua eta kasetak. LH1.mailatik LH6.mailarako tartea lantzen zuen.\n– Txanela: Gaur egun Ikastolen Elkarteko proiektu ezaguna da Txanela eta bertako musikaren atalna neurri handi batean Xirula Mirulak musikatu du. Azken urte honetan liburu digitaletan ere aurki dezakegu proiektu hau www.virtusbooks.com-en.\n– Txikia izanik…,Handitzen handitzen, Bi belarri entzuteko eta Asko maite zaitut…: Lau CD hauetan, haur hezkuntzako klasikoak eta zenbait kantu herrikoi ere hartu eta berrargitaratu dituzte eskolan ez ezik familietan ere kantuak izan ditzagun umeekin abesteko.\n– Aitona-amonekin kantari: Aitona-amonak bihurtu dira azken urteotan umeen zaindari eta erreferentzia garrantzitsu bat. Horretaz jabeturik, Imanol Urbietak kantak eskeintzen dizkie proiektu honetan bilobekin batera abesteko.\n– Txanpirrin pintxona-Haur kantak: 40 haur-kantaz osatuta dago. Kanta bakoitzaren partitura, letra eta iradokizun pedagogikoak aurkituko dituzu liburuko orrialde bakoitzean, eta CD batean bilduta abesti horiek guztiak.\nSeguru nago bateren bat eskapatzen zaidala zerrenda honetan. Gogoratzen badut, joango naiz gehitzen. Musika eskolan material hauek erabiltzen ditugu baina beste batzuk ere. Hor ditugu ere Pirritx, Porrotx eta Mari Mototsen lanak,Iratxe Andikoetxea eta Nerea Zuloagaren Kontaidazu, Kantaidazu proiektua, eta beste batzuk.\nGainera, umeek ekartzen dizkiguten iradokizunak kontuan hartu behar ditugu, nola ez! Batez ere kitarrako taldeetan haiek egiten dituzte eskaerak eta gero guk moldatu ahal dugun bezala haiek jo dezaten.


Topagune Sozialista, gaurtik asteartera arte - Urumea - Kronika.eus\nTopagune Sozialista, gaurtik asteartera arte\nKronika - Erredakzioa 2021-10-08 00:00\nAltsasun antolatu da aurten eta lau eguneko kanpaldian musika, hitzaldiak, tailerrak... izango dituzte.\nGaurtik urriaren 12ra bitartean Topagune Sozialista egingo dute Altsasun. Gazte Koordinadora Sozialistak (GKSk) eta Ikasle Abertzaleak antolatuta lau eguneko kanpaldia egingo dute eta bertan musika, hitzaldiak, tailerrak... izango dituzte.\nEskaintza zabala izango da, eta «egungo testuinguruaren ezinbesteko papera jokatzen du Topaguneak» adierazi dute antolatzaileek. Pasa den ikasturte politikoa «COVID-19 birusak baldintzatutako urtea izan da, enpresari haundiek eta alderdi politikoek ezarritako salbuespen egoeran eskubide zibil eta politikoak ezabatu dituztela ikusi dugu besteak beste. Zailtasun guzti horiek medio, antolakundeok lanean jarraitu dugu ikasturte osoan zehar, bai hezkuntza zein gazte esparruan, eta antolakuntza komunistaren aldeko indarrak batzeko borrokan murgildu gara».\nGazte Koordinadora Sozialistak garrantzi berezia ematen dio Topagune Sozialista antolatzeari, izan ere, «alderdi politikoen kontrolpetik eta instituzio burgesen kanpoko jardun politikoa gero eta gehiago murrizten ari diren garaian, beharrezkotzat jotzen dugu horien influentziatik kanpo jardun politikoa mantentzea eta ekimen propioak antolatzea. Antolakuntza independentea alternatiba komunista egikaritzeko berme bakarra baita gure ustetan».\nHortaz, Azpeitian 2019an Topagunea ospatu ondoren eta 2020ko Legution egitekoa zen edizioa pandemiaren erruz bertan-behera geratu ostean, ekimena berrartuko dute bi antolakundeak. Egitarau osoa ikusi nahi duena www.gks.eus weborrian aurkitu dezake, baita xehetasun gehiago ere


Gizarte Zerbitzuen departamentuak 1.844 espediente tramitatu zituen 2011n | Bergarako Udala\nGizarte Zerbitzuen departamentuak 1.844 espediente tramitatu zituen 2011n\nadmin-k Ar, 2012-10-16 17:31-n bidalia\nGizarte zerbitzuen departamentuko aurrekontua 2.089.377,23 €koa izan zen iaz.\nBergarako Udaletxeko Gizarte Zerbitzuen departamentuak 2011. urteko jarduna laburbiltzen duen txostena kaleratu du. Bertan, besteak beste, departamentuak eskainitako laguntza eta zerbitzu bakoitzaren azalpena, egindako lan eta eskainitako laguntzen aipamena eta zerbitzuaren azken urteetako bilakaeraren azalpena aurkitu daitezke.\nTxostenean erakusten denez tramitatutako espediente kopurua igo egin zen 2011an; 2010ean 1743 izan ziren eta iaz 1.844. Hala ere, beste urte batzuetako tendentziarekin alderatuz gero igoera ez da hain altua izan. Sexuari dagokionez, %54. emakumezkoak izan dira eta %46 gizonezkoak, estatukoak izan ziren 71,55%a eta gainontzekoak estatuz kanpokoak.\nBergarako Udaletxeak 2011. urtean gizarte zerbitzuetan inbertitutako diru-kopurua jaitsi egin zen aurreko urtearekin alderatuta. Bi arrazoi nagusi izan dira: batetik Mizpirualde egoitzagatik Udalak egin beharreko ekarpenaren jaitsiera eta bestetik pertsonal gastua jaitsi izana, bai kontratazio mailagatik bai nominetan izandako jaitsieragatik.\nBeste erakunde batzuetatik jasotako diru laguntzek ere behera egin zuten 2011an. Horren eragile izan da Jaurlaritza eta INEM-ek egindako ekarpenetan izandako murrizketa: batetik programa desberdinen finantziaziorako Eusko Jaurlaritzak egindako ekarpenaren murrizketak (nabarmenena Gizarte Larrialdien Laguntzetarako emandako diru laguntza) egon dira; eta bestetik INEMeko diru laguntzen desagerpena, izan ere, 2011n INEM erakundea LANBIDEk hartu zuen bere gain.\nForu Aldundiak egindako ekarpenak ere jaitsi egin ziren nahiz eta aurreko urtean baino maila txikiagoan.\nGizarte zerbitzuen departamentuko aurrekontua 2.089.377,23 €koa izan zen guztira, udaletxearen ekarpena 1.213.737,33 €koa izan zen eta beste erakunde batzuetakoa 875.639,9 €koa.\nTxosten osoa hemen.


Kreditu txartelaren xarma | País Vasco | EL PAÍS\nEuskal Erkidegoan, egun, 15 denda txiki daude 1.000 biztanleko. Europan, batez beste, hamar baino ez. Baina horrek ez du esan nahi euskaldunek kontsumoaren aurrean jarrera ezberdina dutenik.\n"Hemen Europako modu berean egiten dugu kontsumoa. Kontua da industrializazioa beranduago etorri zela eta horregatik atzeratuagoak gabiltza". Azalpen hori Patxi Juaristirena (Markina, 1967) da. Soziologian doktorea da eta Salgai argirataratu berri duen liburuan ondorio garbia islatu du: "Kontsumo arloan garai erabakigarriaren aurrean gaude, aldaketa sakonak gertatzen ari dira eta ezinbestekoa da kontsumo zuzena egitea, planeta honekin amaitu nahi ez badugu".\nJuaristiren arabera, globalizazioak ezinbestekoa du merkatua eta horrek izugarrizko aldaketa politiko, sozial eta kulturalak eragiten ditu. "Txikitan, Markinan bertan ezagutu izan ditut dendaz eta bizilagunez beteriko kaleak gaur egun hutsik ikusten ditut.Jendea merkataritza zentro erraldoietara jotzen duelako".\nHonela, egungo kontsumo erak gure herrien itxuraldaketa dakar. Eta zeresanik ez plazetako baserritar-saltzaileen inguruan. "Gehienak edadetuak dira, 60 urte ingurukoak, eta neurri zehatzak hartzen ez badira, erabat desagertuko dira datozen urteetan", ohartarazi du adituak.\nPatxi Juaristik oreka aldarrikatzen du. Ez du uste hipermerkatuek desagertu behar dutenik, baina Frantzian hartu direnen antzeko neurriak proposatzen ditu: zerga bereziak ezartzea gune erraldoiei eta bildutako dirua denda txikiei zuzendu. "Jaurlaritzak bultzatu zuen Dendak non, bizitza han kanpaina horretan geratu zen eta neurri zehatzagoak behar dira", azaldu du.\nHalere, administrazioaz gain, erosleek zein saltzaileek badute ardura, Juaristiren ustetan. "Saltzaileek profesionaltasun gutxi daukate, hau da, espezializazioa behar dute; eta erosleek jakitun izan behar dute erosten dutenaz".\nLaburbilduz, aditu honen esanetan, kontsumitzaileak garbi izan behar du "kontsumoa bera ez dela ekintza neutroa", are gehiago egunotan zabaldu den globalizazio efektuarekin. "Produktu asko eta merkeak behar dira, honela, Txinan bezalako herrietan ekoizten dira, langileen eskubideak zapalduz". Gainera, aisialdia eta kontsumoa estu loturik daude. "Jendeak aste amaieretan hipermerkatuetara jotzen du besterik gabe; esan daiteke, gure artean %8k kontsumorako mendekotasuna duela, gradu ezberdinetan, noski. Askok egunero dendetara joan beharra daukate, nahiz eta ezer ez erosi".\nGauza onik ba ote du kontsumoak? Galdera horri baietz erantzuten dio Juaristi, baina honako zentzuarekin: "Kontsumoa dago aberastasuna dagoelako. Merkataritza guneak azken urteetan ugaldu egin dira Euskadin eta ba omen dago beste hamar hipermerkatu berri zabaltzeko asmoa. Noski erakargarria dela praka berriak erostea, edota denda dotoretara sartzea, baina kontsumoa neutroa ez dela, hori ez da sekula ahaztu behar".


Moodle informazioa: BIGBLUEBUTTON\nATTO editorearen aukera osagarriak nola aktibatu? ►\nKarlos Iribar - osteguna, 2020(e)ko maiatzaren 7(e)an, 13:56(e)an\nBa al daki inork ERROR-you have exceeded the max number of concurrent meetings mezuak zer adierazi nahi duen BIGBLUEBUTTONen?\nTxabi Perez - osteguna, 2020(e)ko maiatzaren 7(e)an, 15:02(e)an\nLotura honetan ikus dezakezunez BBB test zerbitzaria erabiltzeak mugak ditu. Test zerbitzariaren URL-a itxura honetakoa da https://m064.rna1.blindsidenetworks.com/html5client/join?sessionToken=gup9kdalcmlrslov.\nEJIEn instalatu dute zerbitzari bat bbb.batera.euskadi.eus baina nik dakidanez oraindik ez dute "eskalatu" instantzia guztietan erabiltzeko.\nAgian Hizkuntz Eskolek lortu ahal duzue zuen instantzietan konfiguratzea. Badakizue, CAU funtzionala bidez edo Lakuako Informazio Sistemetan eskatuz.\nMARTA CRESPO GONZALEZ - osteguna, 2020(e)ko maiatzaren 7(e)an, 15:05(e)an\nHori zerbitzailearengatik da. Kasu honetan, aldi berean egon daitezken BBB saioen kopurua mugatuta dagoelako. Hori gertatzen da ordu berean irakasle askok BBB saioak martxan zenituztelako. Baina ezin dizut esan non dagoen muga.\nMARTA CRESPO GONZALEZ(e)ri erantzunda\nKarlos Iribar - osteguna, 2020(e)ko maiatzaren 7(e)an, 15:53(e)an\nMarta, Txabi: Milesker! ;-)\nAlex Gabilondo - osteguna, 2020(e)ko maiatzaren 7(e)an, 19:07(e)an\nIrungo Hizkuntza Eskolarako eskatu nuen baina oraindik ez dute erantzun.\nALAIN URIZAR OLEAGA - ostirala, 2020(e)ko maiatzaren 8(e)an, 06:56(e)an\nNik ere egin dut eskaera.\nAgian denok egiten badugu...


Ander González eta Gabriela Uriarte, 2020 Mahasti Jaun\nJoan den ostiralean, urtarrilaren 17an, Getariako Txakolin Egunean, Mahasti-Jaun saria eman genien A bocados programako Ander Gonzalez eta Gabriela Uriarte aurkezleei. Bertako produktuak eta sasoiko sukaldaritza babesten lan haundia egiten duten eta gure lurraldean oso maitatuak diren bi pertsona. Programa honetan, gainera, sukaldaritzaz gozatzen irakasten digute, elikagadura osasungarria ahaztu gabe.\nAipatutako guztiagatik aukeratu dituzte 2020 Mahasti Jaun saria jasotzeko. Getariako Txakolina Jatorri Deiturak txakolinaren, gastronomiaren eta euskal- kulturaren alde lan egiten duten pertsona edo erakundeei egiten dien omenaldia.\nMahasti Jaun J.Manuel Alberdi azkoitiarrak egindako eskultura da. Jatorrizko eskultura egurrezkoa da eta erreprodukzioak brontzezkoak. Jatorri Deituraren ikur bihurtu den estatuatxoa, 1991n lehen aldiz eman zena, 1990eko uztaren merkaturatzea zela eta. Sukaldariek, kazetariek, kirolariek, bertsolariek eta euskal kulturako beste pertsona ospetsu batzuek jaso dute sari hau 30 urte hauetan.\nAurten, Ander Gonzalezi eta Gabriela Uriarteri eskaini diegu errekonozimendu hau:\nAnder Gonzalez, donostiarra, Astelena 1960 tabernako sutegietan hazia da. Sukaldari bezala Luis Irizar Sukaldaritza Eskolan trebatua. 1997an, Astelena jatetxea ireki zuen Euskal Herria kalean, produktu on batekin eta kalitate handiko lehengaiekin egindako janari on batez gozatzeko grinari eutsiz. Orduz geroztik, bere jatetxeko lana Basque Culinary Centerreko klaseekin eta Telebistako programekin uztartzen du.\nGabriela Uriarte, donostiarra, Giza Nutrizioan eta Dietetikan graduatu zen Nafarroako Unibertsitatean. "Sin dieta para siempre" liburuaren egilea, Donostiako Gu zentroan kalitatezko produktuekin egindako elikadura osasuntsuaren alde egiten du.\nBiei ematen zaie 2020 MAHASTI JAUN saria ETBko "A BOCADOS" saioan osatzen duten bikote perfektuagatik. Programa horretan, janaria modu osasungarri eta dibertigarrian prestatzen irakasten digute, eta, aldi berean, bertako produktuei eta horien ezaugarriei buruzko informazioa ematen digute. Zorionak!


Norbere herriaren aurkako genozidioa – Euskal Herria ★ Donbass Elkartasun Komitea\nNorbere herriaren aurkako genozidioa\nHistorialarien arabera, Bigarren Mundu Gudan ukrainar naziek populazio baketsuarekiko izan zuten trataera krudela soilik kroaziar ustashek serbiarrekiko izan zutenarekin alderatu daiteke.\nGaur egun, ukrainar nazien ondorengo modernoak Jugoslavia ohiaren desagerpenetik hona serbiarren kontrako genozidio modernoa antolatzen dutenekin “sari” hau jasotzeko lehiatzen ari dira.\nEgunero, otsailean boterea erdietsi zuen Juntak eginiko krimen berriak ikusten ditugu.\nOdessako Sindikatuen Etxean erreak izan zirenak, Mariupolen Garaipen Egunean tirokatuak izan zirenak eta Slaviansk eta Lugansken bonbatuak izan diren biktimak, europar atentzio publikoarentzat bazterrean utzi izan baziren, hau “euren putakumeek” Ukraina errusiar eraginetik askatzeko zuten arrakastagatik euforiaz blai zegoelarik; gaur egun, alajaina, errusiar zein novorrusiar guda-kazetarien ausardiari esker egia Mendebaldean barna hedatzen hasi da, hau euren Frankenstein munstroaren ekintzez beldurtzen hasi delarik.\nUkrainar faxistek Donbassen egin duten azken krimenak, azalik lodieneko europar giza eskubideen ustezko defendatzailea ere kitzikatu du.\nIrailaren 23an, Kommunarskaiako 22 meatzean, miliziek hildako zibilez betetako fosa bat aurkitu zuten, euretatik gehienak emakumezkoak ziren, euretako bat haurdun zegoen.\nEzkutatutako hilobien kopurua oraindik ezezaguna da, DNRko kriminalistak hori ikertzen ari dira. Hain zuzen,eskualde hau izan zen suetenaren aurretik Ukrainar Armadak hartu zuena, eta hain zuzen hona ekarri zituzten miliziako kideak eta uren aldekoak.\nDonetsketik 30 kilometrotara dagoen eta Ukrainar Armadak igandean utzi duen Kommunarskaiako meatzetan egindako aurkikuntza beldurgarri honi buruzkoak herritarrek jakinarazi diote miliziari.\nLehenengo hilobiak aurreko egunean aurkitu ziren. Tirokatutako bost milizianoren gorpuan ziren, zulo batetara bota zituzten eta hautsez sikera ere ez zituzten estali. Biana hauek aurkikuntza higuingarri hauen hasiera bakarrik izan ziren.\nJaurtigailu batek eginiko krater batean lau gorpu aurkitu ziren, euren arropak ikusita zibilak ematen zituztenak. Hildakoen artean hiru emakumezkoak ziren, bat haurduna.\nMiliziak kazetariei bertatik ez urrun Behe Krinka herrian beste hilobi bat dagoela erakutsi die. Hilobi honetan bost pertsonaren gorpuak daude.\nDNRren kriminalistak eta soldaduak lurraldea ikertzen hasi dira. Euren ustez agian zibilen gorpu gehiago aurkituko dira; izan ere, meatz hau Ukrainar Armadarentzat puntu estrategiko bat zen. Kommunarskaia herrixkakoen arabera, atxilo hartutako milizianoak eta euren aldeko herritarrak bertara eraman zituzten.\nUste denez, meatzearen esparruan kontzentrazio eremu bat eta fusilatzeetarako toki bat zegoen. Bertan, bereziki zulatutako zanga bat zegoen eta baita hustutako kartutxo pila. Hildako guztiek, pistolaz egindako hainbat zauriren artean, buruko zauri bat dute. Adituen arabera, hau graziazko tiroaren ondorio da.\nSarri gertatu izan den bezala, ukrainar armada, erretiratzerakoan, dena garbitu edo azpiegiturari ahalik eta min gehien egin nahi izan du. Meatzaren sarrera betea zegoen. Atzera egiterakoan, ezer ez uztea erabaki zuten. Meatzaren ondoko herrian, ibilgailu zibil denak (autobusak, kamioiak) puskatuak zeuden.\nGiza eskubideetarako Errusiar Kanpo Ministeritzaren Komisariatu Konstantin Dolgovek jada esan du zibilen hilketa basati honek, Ukrainan gertatu gizateriaren aurkako krimenen nazioarteko kontrolpeko ikerketa are premiazkoagoa egiten duela eta nazioarteko komunitateak krimen hauen erantzuleak zigortzeko beharrean ekin behar duela dio.\nMikhail Fedotov Gizarte Zibilaren Garapenerako Errusiar Federazioko Lehendakariaren Batzorde buruak, Donetskeko fosa honen inguruko nazioarteko ikerketa independente bat eskatu du baita.\n“Beharrezkoa da nazioarteko ikerketa independente bat eman dadin, gertakizunen tokira giza eskubideetan adituak eta kazetariak azal daitezen erabateko ahalegina egitea” zioen Fedotovek, “ezkutuko fosen inguruko informazioa jasotzean disgustatuta eta hunkitua sentitu” zela gaineratuz.\nErrusiar federazioko Estatu Dumako Kanpo Arazoetarako Komitearen buru Aleksei Puxkovek, Errusiak, Donetsk ondoan topatutako fosei buruzko nazioarteko ikerketa bat nazioarteko erakunde guztietan eskatuko duela esan du, Europako Kontseilua, ESLA eta Europako Kontseiluaren Legebiltzar-Asanblada aipatu dituelarik.\n“Errusiak, Kieven orain boterea dutenak guda-krimenen eta gizateriaren aurkako krimenen erantzule diren pertsonak izatearen aferaren gainean, nazioarteko erakundeetan –ESLAn eta Europako Kontseiluan- itaunketa bat planteatu behardu eta halaxe egingo du” esan du.\nBere arabera, “Kiev ezgai bada ikerketa bat aurrera eramateko, erakunde hauen barnean afera serio bezala hartu behar zatekeen hau”.\nHori dela eta, Puxkov, Europako Kontseiluko Idazkari orokor Thorbjorn Jaglandi gertakizun hauei buruzko inkerketa-komisio bat zuzentzeko proposatzear dago.\nAurreko egunean Behe Krinkan aurkitutako hilobia ez da bakarra izan, DNRko legebiltzarreko bozeramaile Boris Litvinovek informatzen duen arabera. Honek dioenez, Telmanov eskualdean 30 gorpu biltzen dituen fosa bat dago.\nESLAren Ukrainari buruzko ikuskaritza misioaren irailaren 23ko eguneroko txostenean, fosa batean, plaka bat aurkitu zela zioten; plakan, errusieraz, hildakoen izenak eta “Putinen gezurrengatik hilak” jartzen zuen.\nBitartean, krimen ikaragarri honen ñabardura gehiago ezagutzen ari gara. Exekutatutako emakumeak, dirudienez, bortxatuak izan dira. “Lehen gorpuen lur-azaleratzeek, batez ere emakume gazteenek, emakume hauek bortxatuak, torturatuak, lotuak eta gero tirokatuak izan direla erakusten du” dio Estatu-Dumako legebiltzarkide Viatxeslav Nikonovek.\nAsteazken arratsaldean, DNRko lehen ministro Aleksandr Zakhartxenkok biktimen gorpuen ikerketen lehen emaitzei buruzko informazioa eman du. Euretako batzuei barneko organoak falta zitzaizkien. Behe Krinka ondoko Kommunarskaiako 22 meatzearen inguruetan aurkitutako emakumeen gorpuetan halakoa gertatzea ohikoa izan da. Oraindik ezin da zehaztu organo horiek nola erautsi izan diren gorputzetik, baia aukera bik soilik ematen dute posible: edo organo horiek zauriak zirela eta larriki kaltetuak izan dira, edo nahita kendu izan dira, egian, tortura-saioen zehar.\n“Halako hilobi bi nire begiekin ikusi ditut. Baten lepoa erabat zabaldua zegoen, eta beste baten abdomena itzulia. Hau zirujau-ebakuntza baten edo zauri baten ondorioz gerta zitekeen. Baina badakigu Goardia Nazionalak atxiloen gorpuak eta are euren zaurituenak zatikatzen dituztela organoak lortzeko” zioen Zakhartxenkok.\nKontseilu Publikoko kide Vladislav Griben arabera, Novorossijako zibilen kontrako genozidio-ekintzak nazioarteko komisio batek ikertu behar ditu. Honela, zibil baketsuen kontrako masa-genozidioaren gertakizunak hala frogatuko dira, eta ez jaurtiketen biktima “kasual” gisa. “Hemen ez gara gudako alboko biktima kasualei buruz mintzo; baizik eta agian Kieveko aginteek baimendu duten norbere herriaren kontrako genozidio batez ari gara” argitu du.\nHemendik aurrera, Kieveko Juntak ezin izango du jendearen erailketa jaurtigailuei leporatu, eta ESLAk eta Europako Kontseiluak zailago izango dute Kieven talde armatuen krimenen aurrean beste alde batera begiratzea. Zigor-operazioaren informazio babesle Timtxukek Donbassen aurkitutako zibil tirokatuen fosen gaineko erantzukizuna… errusiar hedabideena dela badio ere, egitate hau ez bakarrik ESLAren begiraleek, baizik eta Ukrainako Segurtasun Nazionalerako eta Defentsarako Batzordeko ordezkari Andrri Lisenkok baieztatu dute.\nHistorialariek eta politologoek Donbasseko populazio baketsuaren exekuzioak Aberri Guda Handian naziek egindako gida-krimenekin alderatu zituzten. Nazioarteko zuzenbidearen arauen araberra, populazio zibilaren aurka armak erabili zituen militarra Nazioarteko Epaitegi baten aurrean agertu behar da. Eta Jainkoaren zereginak astiro badoaz ere, gauzatu egiten dira. Beraz, gure itxaropena da krimen hauek egin dituzten ukrainar nazien buruak eta eskuak epaitegi baten aurrean aurkitzea.\nPrev Suetena urratuz, zigor-batailoiak Avdeevkan eta Kurahovon indarrak biltzen ari dira Donetsk erasotzeko\nNext Zaragoza muestra su solidaridad con la Ucrania antifascista


L�TEX punk eta hardcore arriskutsua\nL�TEX punk eta hardcore arriskutsua L�texko abeslaria\nNo hay raza peligrosa (Gor) da L�tex taldearen bigarren diskoa. Hiru urteko lanaren emaitza, punk eta hardcorearen bidetik, nahiz eta rock eta metal eragin batzuk ere entzun daitezkeen zenbaitetan. Unaik (ahotsa), Manuk (bateria), Pampinek (baxua) Eliasek (gitarra) eta Ibonek (gitarra) osatzen dute Gasteizko talde hau. Zuzenean ikusi ditugu eta indarra eta soinu sendoa erakutsi digute. Kontuz ibili, arriskutsuak baitira. Kontaiguzue taldearen historia. Nola sortu zenuten?\nL�texen jotzen hasi baino lehen taldekide guztiek, Pampinek izan ezik, Backside taldean jotzen genuen. Talde honetan Manu, Unai eta hirurok hasi ginen jotzen. Hilabete batzuk beranduago Ibon eta Diego batu zitzaizkigun. Backsiden hardcorea egiten genuen gehien bat eta letrak ingelesez ziren. 1997an, baxu jole batzuen joan etorrien ondotik Pampin sartu zen taldean. Orduan izenez aldatzea eta gaztelaniaz idaztea erabakitzen dugu. Urte horretan hasi ginen L�tex bezala funtzionatzen. Zuen lehen lana Potencial Harcore zigiluaren eskutik argitaratu zenuten. Nolakoa zen? Zer desberdintasun zituen zuen disko berriarekin alderatuz?\nGure lehen diskoa Gasteizko El Pez estudioetan grabatu genuen. Hainbat kantu ingelesez ditu eta estilistikoki bariatuagoa da. Diskoa ez da horren heldua, gazteagoak ginen eta ez zuen izan bigarren diskoak, No hay raza peligrosa, eduki duen moduko produkzio eta estudiorik. Halarik ere, Fernandori (Potencial Hard Core) gustatu zitzaion eta argitaratu zigun. Gu beti esker onekoak izango gara, azken finean, gure alde apustua egin zuen lehenetarikoa izan baitzen. Hitz egiguzue zuen inspirazio iturriei buruz eta baita entzun izan dituzuen taldeei buruz�\nHitzei dagokienean bizipen pertsonaletan eta gizarteak dituen eta guri gustatzen ez zaizkigun portaeretan oinarritzen gara. Musikari dagokionean beti eragin dute gugan betiko hardcore taldeek: Bad Religion, NoFX, Sick of it All eta abarrek. Gertuko taldeen artean berriz, S�lvate si puedes, S.A, Hiperkore� aipatuko genituzke. Zer esan nahi duzue �arraza arriskutsurik ez dagoela� diozuenean? Akaso benetako arraza arriskutsua gizakia dela?\nBai, hortik doa ideia. Txakurrena adibide gisa jarrita, aditzera eman nahi dugu ez dagoela arraza arriskutsurik, baizik eta gizakiak direla arraza batzuk holakoxeak bihurtzen dituztenak. Berriki Segismundo Toxic�manoren disko berrian lan egin duzu Elias. Kontatuko diguzu zer nolako harremana duzun beraiekin eta zein izan den zure lana? Segis-ekoekin dugun harremana punk eszenan bi taldek izan dezaketen onenetakoa da, batere lehiakortasunik gabekoa eta urte luzeko laguntasunarekin. Nik Latexen gitarra jotzeaz gain taldeei grabatzen jarduten dut, bai diskoak bai maketak edota prebioak. Kasu honetan bi prebio grabatu nizkien. Bata denak batera eta bestea banan-banan, Escapa diskoa topera lantzeko.


Haurrendako eskaintza zabala, Gabonetan - Oñati - Goiena.eus\nHaurrendako eskaintza zabala, Gabonetan\nMireia Bikuña 2007-12-07 14:01\nMusika emanaldiak, antzerkia eta haur parkea dira, kultura, gaztedia eta kirola departamentuek iragartzen dituen ekintzetako batzuek. Edozelan ere, helduendako hainbat hitzordu iragartzen dira, Benito Lertxundiren kontzertua, eta bertso saioa, besteak beste.\nHala, haurrendako ekitaldiak zapatuan bertan hasiko dira: Korri eta Salto pailazoek, Show berria prestatzen izeneko muntaia eskainiko dute. Halaber, euskarazko zine emanaldia egongo da gazteendendako; hala, abenduaren 23an eta 26an, Doraemon eta dinosaurio txikia filma ikusteko aukera izango dute herriko haur eta gaztetxoek. Gainera, nagusiendako, Aitor Arregi oñatiarrak zuzendu duen Lucio dokumentala, urtarrilaren 3rako eta 4rako iragartzen da.\nBizar zuri eta haur parkea\nAzken urteotan egin den antzera, haur parkea jarriko da kiroldegiko kantxan, urtarrilaren 3an eta 4an. Halaber, abenduko azken egunetan, 26an eta 27an, igerilekuan, ur jokoak egongo dira.\nGanbara Txiki abesbatzak Jolasean izeneko ipuin musikatua eskainiko du. Bereziki haurrendako, emanaldi bikoitza iragartzen da, 27rako eta 28rako.\nEdozelan ere, txikienek duten lehen hitzordua, Bizar Zurirekin izango da. Olentzeroren postaria domekan, abenduaren 16an etorriko da gaztelekura, Oñatiko haurren gutunak jasotzera.\nBada, Gabonetako musika emanaldi nagusia Benito Lertxundiren eskutik etorriko da. Oriotarrak, hilaren 22an emango duen kontzerturako sarrerak salgai daude kultur etxean.\nHalaber, Gabonetako kontzertua abenduaren 16an izango da parrokian, eta bertso saioa, urtarrilaren 5ean. Bertso eskolako kideek jarritako gaiei erantzunez, Andoni Egaña, Sebastian Lizaso, Jexux Mari Irazu, Aitor Mendiluze, Iker Zubeldia eta Iñigo Mancisidor ibiliko dira kantuan.


Valentzia VS Athletic Club 2017-10-1 | Athletic Clubeko Webgune Ofiziala\nValentzia3 : 2 Athletic Club\n2017-10-1 - 18:30\nJoko hobea eta aukerak ez dira nahikoak izan\nValentziak 3 Athletic Clubek 2Athletic Clubek 3-2 galdu de Mestallan Valentzia CF taldearen aurka. Aritz…\n2017ko urr. 1a\nValentziak 3 Athletic Clubek 2\nAthletic Clubek 3-2 galdu de Mestallan Valentzia CF taldearen aurka. Aritz Adurizen eta Raul Garciak egin dituzte gure taldearen golak eta Zazak, Parejok penaltiz eta Rodrigok etxekoenak.\nBigarren irteera erreskadan Ligan eta oraingo honetan, ez da heldu ezta puntu mingotsa ere, nahiz eta zentzazioak, bitxia bada ere, hobeagoak izan. Betiko legez, partidaren hasiera ona izan da, baina Valentzia CF-ek aurrean duen bolbora erakutsi du lehen zatiaren erdialdean.\nIa jarraian, penaltiz, bigarrena heldu da eta horrekin batera gure unerik eskasenak. Halaz ere, taldea berpiztu da eta atsedenaldira joan baino lehen Vesgak aldea murrizteko aukera izan du, baina bere burukada zutoinerantz abiatu da.\nBigarren zatiaren hasiera ildo beretik joan da, zuri-gorriak nagusi eta, oraingoan bai, saridun, Adurizek bi eta batekoa ezarri baitu. Ez zirudien berdinketa ezuste handiegi izango zenik, eta Rodrigok hiru eta batekoa egin baino lehen Nuñezek berebiziko aukera izan du berdinketa ezartzeko.\nAthleticek ez du amorerik eman. Aitzitik, Raul Garciak bigarrena egin du eta lehia amaitu bitartean abaguneak izan ditugu punturen bat bederen urratzeko. Raul Garciak ezin izan du Netoren irteera gainditu; Laportek buruz baloia langara bidali du eta Balenziagak orpoz atzelari batekin egin du topo. Azkenean porca miseria eta esku hutsik etxera.\nEta orain aste biko geldialdia Ligako bigarren sailkatua den Sevilla FC San Mamesen urriaren 14an, larunbatean, jaso arte.


Alkarre - Wikipedia, entziklopedia askea.\nAlkarre Espainiako Alderdien Legea onartu ondoren Legorretan sorturiko plataforma ezkertiar eta abertzalearen izena da. 2003an sortu zen Udal Hauteskundeetan aurkezteko, baina Espainiako Audientzia Nazionalak legez kanpo utzi eta partehartzea debekatu zion, Batasunaren ondorengoa zela argudiatuz.\nPlataformak zenbat boto lortu zituen jakitea ezinezkoa da, baliogabetu zirelako. Dena den, baliogabeko botoak zenbatuta gutxi gora-beherako kalkulua egin liteke; horrela, 2003ko hauteskundeetan 228 izan ziren boto nuluak, emandako botoen %26,27.\nOrriaren azken aldaketa: 30 martxoa 2020, 12:12.


Irekia Eusko Jaurlaritza - Gobierno Vasco :: Biztanleriaren % 62k baino gehiagok gutxienez dosi bat jaso du\nBiztanleriaren % 62k baino gehiagok gutxienez …\n<iframe src="https://www.irekia.euskadi.eus/eu/embed/videos?video_path=2021%2F06%2F21%2Fnews_70160%2Fhtml5%2Fsagardui_onda_vasca.mp4" width="320" height="210" allowfullscreen></iframe>\nBiztanleriaren % 62k baino gehiagok gutxienez dosi bat jaso du Iturria: Irekia\n2021_06_21_sagardui_onda_vasca_02.jpg Iturria: Irekia\n2021_06_21_sagardui_onda_vasca_03.jpg Iturria: Irekia\n2021_06_21_sagardui_onda_vasca.jpg Iturria: Irekia\n2021_06_21_sagardui_onda_vasca_04.jpg Iturria: Irekia\n2021_06_21_sagardui_onda_vasca_05.jpg Iturria: Irekia\nGotzone Sagardui Osasun sailburua elkarrizketatu dute, gaur goizean, Onda Vascako "Euskadi Hoy" saioan. Bertan nabarmendu du Euskadiko biztanleriaren % 62k baino gehiagok gutxienez dosi bat jaso duela, eta % 41ak baino gehiagok jarraibide osoa duela. Sailburuak txertaketaren garrantzia gogorarazi du, eta gure oporraldia eta txertaketa-prozesua uztartzeko moduko ezagutza dugula adierazi du. "Nik argi daukat zer lehenetsiko nukeen, txertaketa lehenetsiko nuke", azpimarratu du.\nNerabeen txertaketari buruz galdetuta, Sagarduik esan du datorren ikasturtea "eskola-eremuan defentsak sortuta" hasteko aukera planteatu dela; izan ere, talde horrek mugikortasun eta interakzio sozial handia du, eta metatutako eragina, une honetan, handia da adin-talde horietan.\nOsasun sailburuak esan du etengabe hobera egiten ari garela, eta hori "itxaropenerako arrazoi bat" dela, baina gogorarazi du oraindik urrun gaudela 14 egunetan 100.000 biztanleko 60 kasuren intzidentzia metatuko helburutik.\nKanpoaldean maskara nahitaez erabili behar ez izateari dagokionez, Sagardui sailburuak azpimarratu du maskaren erabilera lasaitzeak ez duela esan nahi pandemia amaitu denik eta beharrezkoa dela prebentzioari eustea. Gainera, maskara kanpoan ez erabiltzea baldintza jakin batzuen mende egongo dela zehaztu du, besteak beste, jendea pilaketak eta kutsatzeko arriskua. "Goazen urratsez urrats. Herritar guztiak normaltasunik handienean bizi ahal izatea gustatuko litzaidake, baina ez dezagun ahaztu pandemian gaudela oraindik ", gaineratu du.\nAurrez aurreko arretari dagokionez, Osasuneko sailburuak adierazi du ospitaleetako ohiko jardueraren zati handi bat berreskuratu dela eta pixkanaka osasun-zentroetan ere ari direla. "Egoerak hobera egin ahala, aurrez aurreko arreta gehiago eskaintzeko gai izango gara", adierazi du. Gotzone Sagarduik azaldu duenez, gaixoaren eta osasun arloko profesionalaren arteko interakzioa ezinbestekoa da osasun arretan, "baina telefono bidezko kontsultak ireki dizkigun aukerak ere kontuan hartu behar ditugu", gaineratu du.


PSORIMILK Ciudad Real erosi batetik 39€\nPsorimilk Ciudad Real\nKrema Psorimilk batetik psoriasia erosi Ciudad Real\nOrdena arrakastaz lortzeko Psorimilk Ciudad Real, eskatzen du:\nNon erosi Ciudad Real Psorimilk\nZehaztu ordena formularioa zure kontaktu-informazioa, ordena krema batetik psoriasia Psorimilk Ciudad Real prezio txiki bat. Itxaron, deitu aholkularia, zure ordena krema PsorimilkKudeatzailea, deitu ahal izango duzu laster. Noiz lortuko duzu poslala ordaindu ahal izango duzu, zure eskaera Ciudad Real.\nKrema psoriasia Psorimilk oso eraginkorra da droga aukera ematen dizu azkar eta erraz kentzeko guztiak gaixotasunaren sintomak. Adituen arabera Ciudad Real, tresna hau nabarmentzen da aldean beste drogak aurkeztu global farmazia merkatuetan, krema konplexua du eragina.\nNola erosi krema Psorimilk Ciudad Real\nEskuratu ahal izango duzu Psorimilk at prezioa best Ciudad Real (Espainia), bete eskaera-orria, sartu Zure telefono-zenbakia eta izena, eta enpresaren ordezkari deitu ahal izango duzu, hurrengo barruan denbora azkarrago bidalketa Psorimilk eta aholkularitza. Ordaindu partzelaren ondoren bakarrik jaso ondasunak eskuak sartu mezularitza edo posta-bulegoan. Bidalketa kostua Psorimilk postariak zure helbidea desberdina izango da beste hiri Espainian, jakiteko prezioa aholkulari baten ondoren prozesatzeko ordena on krema Psorimilk batetik psoriasia web-orri ofiziala.\nEtapa honetan, garapen medikuntza sendatzeko psoriasia betiko, berriz, ezinezkoa da, geroztik mekanismoak, bere agerpen eta adierazpen ez du aztertu dira. Hau gaixotasun bat du kronikoa pertsonaia.\nOrdena Ciudad Real Psorimilk


Gipuzkoako 56 alkatek Foru Funtsaren murrizketa adostea eskatu diote Aldundiari - Uztarria (Azpeitia)\n2020ko mai. 15a, 13:00\nDiputatuen Kontseiluak maiatzaren 12an onartu zuen Udalen Finantzaketa Foru Funtsa %20 murriztea, eta erabaki hori atzera botatzeko eskatu diote Gipuzkoako 56 alkatek; tartean, Nagore Alkorta Azpeitiko alkateak. Erabakia "aldebakarrez" hartu izana salatu dute eta "irtenbidea adostea" eskatu diote foru diputatuari.\nDiputatuen Kontseiluak maiatzaren 12an onartu zuen Udalen Finantzaketa Foru Funtsa (UFFF) %20 murriztea, eta erabaki hori atzera botatzeko eskatu diote Gipuzkoako 56 alkatek Jabier Larrañaga Ogasun diputatuari gutun bidez. Hain zuzen ere, alkate horiek erabakia "aldebakarrez" hartu izana salatu dute eta "irtenbidea adostea" eskatu diote foru diputatuari. Gutuna sinatu duten alkateen artean da Nagore Alkorta. Izan ere, Azpeitiko Udalak aurreikusitakoa baino 2,16 milioi euro gutxiago jasoko ditu funts horretatik aurten.\nAzpeitiko Udalak 2,16 milioi euro gutxiago jasoko ditu aldundiaren Udal Finantzaketarako Foru Funtsetik (Erantzunak: 1)


NATOren goi bilera 2018: Trumpek presio kideei gastu militarra igotzeko | Berriak Mundua | EiTB\nNATOren goi bilera 2018: Trumpek presio kideei gastu militarra igotzeko\nGoi bilera Bruselan\nGastu militarra % 4ra igotzeko presio egin die Trumpek NATOko kideei\nAEBko buruzagiak Alemania eduki du batez ere jomugan. NATOko idazkari nagusiak gogorarazi dio 2024rako euren helburua % 2koa dela.\nTrump, erdian, NATOko idazkari nagusia eta gainerako aliatuen artean. EFE\nTrump nagusia oihuka aginduak ematen\nDonald Trump Ameriketako Estatu Batuetako (AEB) presidenteak kritika, gaitzespen eta eskaerez bete du Ipar Atlantikoko Itunaren Erakundeak (NATO) Bruselan egiten ari den goi bileraren lehen eguna. Kideei euren Barne Produktu Gordinaren (BPG) % 4 gastu militarrera bidera ditzaten eskatu die, eta harago jota, adierazpen gogorrak egin ditu % 2ra heltzen ez diren aliatuen kontra, batez ere Alemaniaren aurka. "Berankorrak" izatea egotzi die.\nTrumpen hitzetan, Alemaniak BPGaren % 1 baino gutxiago bideratzen du gastu militarrera; AEBk, aldiz, % 3,57 gastatu dute, Erakundeak emandako datuen arabera.\nKritikok entzun bai, baina asaldatu gabe eutsi diote aliatuek. Jens Stoltenberg NATOko idazkari nagusiak gogorarazi duenez, 2014an Galeseko bileran 2024ko helburua %2koa da.\nBatzarra amaitutakoan, gastua igotzeko eskaerei eta Alemaniaren kontrako kritikei eutsi die Trumpek Twitteren duen kontuan:\n"Zein onura du NATOk Alemaniak milioika dolar ordaintzen badizkio Errusiari gasa eta energiaren truke? 29 herrialdeetatik zergatik 5ek bakarrik bete dituzte helburuak? AEB Europaren babesa ordaintzen ari dira, eta gero milioika dolar galtzen ari da merkataritzan. Barne Produktu Gordinaren % 2 ordaindu behar dute, berehala, ez 2025ean", idatzi du bart Aliantzako kideekin afaltzera joan baino lehen. Gaur goizean ere antzeko mezuak bota ditu:\nTrumpek egindako proposamenari buruz galdetuta, Jens Stoltenberg NATOko idazkari nagusiak erantzun du helburua % 2koa dela. "Has gaitezen horrekin", erantsi du.\nAliatuen arteko "desadostasunak" egon badaudela aitortu du Stoltenbergek, baina horiek gorabehera, Erakundea "indartsuago" izateko hainbat akordio adostu dituztela iragarri du. "Oraintxe amaitu dugu 29 estatu eta gobernubururekin egindako bilera. Eztabaidak izan dira, desadostasunak daude, baina garrantzitsuena aliantza aurrera egiten eta indartsuago izaten ahalbideratzen duten akordioak ere baditugula", adierazi du.\n"Alemania Errusiaren menpe dago erabat"\nBilera hasi baino lehen giroa berotzen ibili zen Trump, eta orduan ere Alemania izan zuen jomugan. Gero, Angela Merkel kantzilerrarekin egindako buruz-buruzko bileran euren arteko "harremana oso ona" zela adierazi bazuen ere.\nAEBko presidenteak nabarmendu zuenez, Berlin Moskuren "morroia" da Nord Stream II gas-hodiaren proiektua tarteko (Alemania eta Errusia lotuko dituen kanala). "Alemania Errusiaren menpe dago erabat, bere energiaren % 60-70 artean gas-hodi horren bidez jasoko duelako", azaldu du.\nTrump, goi bileraren lehen egunean. Argazkia: EFE\nAmnistia fiskalak debekatzeko lege bat iragarri du Pedro Sanchezek\nLegez debekatuko ditu Pedro Sanchezen gobernuak amnistia fiskalak\nEspetxe politikan pausoak emateko eskatu diote alderdi euskaldunek Sanchezi\nFrancoren gorpua Erorikoen Haranetik aterako duela iragarri du Sanchezek\nJuan Carlos I.ena amnistia fiskalaz baliatu zela esan du Corinnak\n'ETA garaituta espetxe politika berriz aztertu beharra dago'\nArabako uzta asko galtzeko arriskuan dira, euriteen ondorioz\nAlaphilippen garaipena erakustaldia emanda eta Van Avermaetek lidertza sendotu du\nEAEk 150 milioi euro gehiago izango ditu, defizit muga berriaren ondorioz\nDefentsaren aldizkari ofiziala\nAbsolbitu egin dute adingabe batekin sexu harremanak izateagatik epaitutako gizona\nBaskoniak Youssoupha Fall fitxatu du\nGasteizko Jazzaldia abian, funk doinuen erritmoan\nPolizia batek 'Gora Franco' oihu eginez eraso egin diola salatu du Jordi Borrasek\nTolosaldea Buseko langileen protesta, Donostian\nDenboraleak kalte nabarmenak eragin ditu Euskal Herrian\nMediterraneoan hildako migratzaileak gogoratu dituzte aurresku batekin\n67 urteko gizonezko bat hil da Ilarduian, tximista batek jota\nBilbao BBK Live droneen bidez kontrolatu dute lehen aldiz\nGero eta gehiago dira oporrak autokarabanarekin egitea erabakitzen dutenak\nErtzaintzak droneak erabili ditu BBK Liven segurtasuna kontrolatzeko


Polizia hesia autogestioari | Gizartea | Berria\nGaztetxea. Zenbait gazte, Espainiako Poliziak jarritako hesiaren atzean, protestan. IDOIA ZABALETA / @FOKU Tamaina handiagoan ikusi\nHustu, hesitu eta eraisten hasi. Dena egun berean. Iruñeko Lehen Instantziako 4. epaitegiak iraungitze data jarria zion Arrotxapeko gaztetxea hartzen zuen eraikinari, eta ez da luzamendutan ibili: abuztuko lehen egunetan eman zuten husteko agindua, eta atzo burutu zuen prozesua Espainiako Poliziak, Foruzaingoaren eta Udaltzaingoaren laguntzarekin. Sei atxilotu, zenbait zauritu, eta dozenaka identifikatu izan ziren atzoko operazioan.\nAuzitegiko ordezkariak 09:00etan joatekoak ziren eraikina nola husten zuten ikuskatzera, eta gaztetxeko kideek ordu erdi lehenago egina zuten deialdia, protesta egiteko. Ordurako, baina, Poliziak hartuta ageri ziren inguruko kale guztiak. Goizean goiz elkartzen hasiak ziren gazteen datuak biltzen hasi ziren poliziak, eta, gaztetxeko kideek sare sozialetan salatu zutenez, berrogei lagun baino gehiago identifikatu zituzten, protesta hasi aurretik ere. Polizia gehienek estalita zeramaten identifikazio zenbakia; beste batzuk, berriz, kaleko jantzita ibili ziren ingurua patruilatzen, ikurrik eta identifikaziorik gabeko autoetan. Helikoptero bat ere goizean goizetik ibili zen Arrotxapeko teilatuen gainean bueltaka.\nGaztetxeko kideek gobernu ordezkaritzaren baimena zuten protesta egiteko, baina hori ere oztopatu nahi izan zien Poliziak: elkarretaratzea Artika kalean ez, urrunago egin behar zutela esan zieten, eta atzera egiteko agindu, Marcelo Zelaieta etorbideraino.\n09:00etan heldu zen sarraila enpresako behargina. Ordurako, urrun aditzen ziren gazteen protestak, polizia hesiaren bestaldetik. Gaztetxeko atea ez ezik, aldameneko tailerrekoa ere ireki zuen sarrailariak. Espainiako Poliziaren asmoa zen ate guztiak botatzea, hondeamakinak eta makina zulatzaileak sartu ahal izateko. Ordu horretan, ordea, zurrumurrua zabaldu zen sare sozialetan: hiru pertsona gaztetxearen barruan ezkutatuta egon zitezkeen, hormigoiz itxitako gelaxka batean. Argazki bat eta bideo bat ere igorri zituzten, ustez une horretantxe eraikin barruan eginikoak. Bolo-bolo ibili zen kontua Whatsapp taldeetan.\nHorrek bide orria aldarazi zion Poliziari: eraikuntza enpresa bateko behargin gehiago etorrarazi zituzten, eraikin barruko pareta, hesi eta babes guztiak eraiste aldera. Zerrak eta mailuak ere ekarri zituzten, barruraino sartzen saiatzeko, eta Foruzaingoko GIE Esku Hartze Berezietarako Talde espezializatuko kideak ere bertaratu ziren, maskara beltzak jantzita eta ekipamendu bereziarekin. Erreskate lanetarako prestatutako zakur bat ere eraman zuten, hiru gazteak aurkitzeko. Ez zuten lortu: bi orduko miaketaren ostean, eraikina «hutsik» zegoela ondorioztatu zuen Poliziak. «Sare sozialetan zabaldu dituzten argazki horiek faltsuak izanen ziren, edo zaharrak, aurreko egunetan grabatutakoak. Irudietan ikus daitekeen gela bunkerizatu horretan egon gara, eta hutsik dago erabat. Irudi horiek ez dira gaurkoak», adierazi zuen Javier Goyak, Iruñeko Udaltzaingoko buruak, operazioaren bukaeran.\nOldarraldia eta istiluak\nKolore guztietako poliziak gaztetxera sartzen ahalegintzen ziren bitartean, gero eta gazte gehiago ari ziren Marcelo Zelaieta etorbidean pilatzen. «Gaztetxetik ez dira pasatuko!» eta «gaztetxea, gure etxea!» oihukatzen zuten, besteak beste. Manifestarietako batzuek suziri eta petardo txikiak jaurti zituzten lurrera, kalterik eragin gabe. Handik minutu gutxira, eraso egiteko agindua jaso zuten Espainiako poliziek, eta manifestariei oldartu zitzaizkien, pilota jaurtigailu eta borrekin.\nJaurtigailuen lehen danbatekoak entzun orduko, ihesean hasi zen jende oldea, eta zenbait gazte lurrera erori ziren, elkarrekin tupust eginda. Lurrean zirenetako bat jotzeari ekin zioten poliziek orduan. Belauna lepo gainean jarrita immobilizatu zuten, inguruko bizilagunen protesten eta atxilotuaren oihuen artean. «Geldi! Itoko duzu! Mina ematen diozula! Gelditzeko, ostia!», oihukatu zien emakume batek agenteei. Inguruan kazetariak eta bizilagunak pilatzen ari zirela ikusita, gaztea altxarazi eta furgonetara eraman zuten, atxilo.\nProtestariak auzoan zehar sakabanatu ziren, Poliziarengandik babesteko, baina kontrol ugari jarriak zituzten inguruetan. Pilotakaden hotsen oihartzuna entzun zitekeen han-hemenka. Gazteetako batzuk Arrotxape ondoko zelaietara ihesi joan ziren, eta han atzeman zituzten.\nInguruko istiluen ostean, sei atxiloketaren berri eman zuen Espainiako Gobernuko Ordezkaritzak: manifestari bat Marcelo Zelaietako oldarraldian, eta beste bost inguruko kaleetan. Espainiako Poliziak General Chinchilla kalean duen komisariara eraman zituen atxilo. Gaztetxearen aldekoek elkarretaratzea egin zuten polizia etxearen aurrean, atxilotuei babesa adierazteko. 20:00etan, berriz, manifestazioa egin zuten Arrotxapean.\nTiraderan zegoen plana\nIruñeko Udalak oharra bidali zuen atzo goizean, gaztetxea «istilurik gabe» hustu zela adierazteko —arratsaldean, beste bertsio bat bidali zuten, esaldi hori kenduta—. Eraikina hustu eta eraitsi ostean, udalak «eremuaren urbanizazioa burutu ahalko duela» nabarmendu zuten oharrean. Zehazki, etxebizitzak eraiki nahi dituzte, bai Arrotxapeko gaztetxearen eraikinean, baita aldamenekoetan ere. Abandonatutako lantegi eta tailerrak dira gehienak, eta udala bera da horietako baten jabea.\nOharrean, baina, udalak aitortzen du hirigintza plan hori 2007an onartu zutela. Duela hamalau urtekoa dela, alegia. Azken hamarkadetan, hutsik egon dira eraikin horiek, 2016ko irailean gazteek okupatu zuten arte. Hortaz, hamarkada oso batez tiraderan gordetako plana berreskuratu nahi izan du udalak orain.\n2016ko irailetik, hiru epaiketa egin dituzte gaztetxeko kideen aurka, eta, gaztetxeko batzordeak salatu zuenez, «40.000 eurorainoko kostu judizialak» erreklamatzen zizkien akusazioak. Azkenean, akordio bat lortu zuten, kopuru hori murrizteko.\nManifestazioa eginen dute bihar Hazparnen


Dantzen aberastasuna, alderdi askotatik begiratuta | El Correo\nZurekinDantzen aberastasuna, alderdi askotatik begiratuta\nDantzen aberastasuna, alderdi askotatik begiratuta\nRobert Capa argazki-kazetariak 1951ko abuztuan Saran egindako argazkiak daude ikusgai Getxoko Erromoko Kultur Etxean, eta dantzen inguruko beste ikus-entzunezkoak eta ilustrazio batzuk\nAzaroaren 4ra arte, Getxoko Erromoko Kultur Etxean dago ikusgai 'Soka, euskal dantzaren urratsetan' erakusketa ibiltaria. Euskal Kultur Erakundeak antolatu du, Getxoko Udalarekin elkarlanean, euskal dantzaren inguruko 'Iparra Galdu Gabe' zikloaren baitan.\nLehengo eta gaurko euskal dantzak ezagutaraztea dute azken asmoa erakusketarekin antolatzaileek, «publiko zabalari batez ere». Lau hizkuntzatan (euskara, frantsesa, gaztelania, ingelesa), urriaren 4tik eta azarora arte, 130 metroko eremuan, 400 irudi eta ilustrazio baino gehiago daude ikusgai. Argazki eta irudi bildumak, lekukotasun zatiek eta soinu zatiek osatzen dute bilduma, besteak beste.\nArtxibo horiez gain, euskal dantzaren estetikoa edo alderdi soziala jorratzen dituzten ikus-entzunezkoak daude ikusgai baita ere. Bereziki azpimarratu dute antolatzaileek, 'Eleketa' ahozko memoriaren bilketarako proiektua. Bertan, euskal dantzaren inguruko lekukotasun testigantzak bildu dituzte. 2007an ekin zioten bilketari. Hasteko, Donapaleuko (Marie Oxarango, Kattin Harisgarat, Kattina Etcheverry, Ttotte Ainciboure), Gabadiko (Alexandre eta Pantxika Bordagaray, Albert Dubois), Garrüzeko (Isidora Claveranne) eta Martxuetako (Léon Tissier) 8 laguni egin zitzaien grabazioa. Geroztik, Euskal Herri osora zabaldu dute bilketa esparrua.\nEuskal dantzari buruz bildu diren 64 lekukotasunen 180 zati zeuden 'Soka' erakusketan 2016an, Gipuzkoako Foru Aldundiarekin eta 'Donostia 2016' fundazioaren partaidetzarekin. Bestalde, edukiak osatzeko, ukipen-pantailak, formatu handiko telebistak, koadro numerikoak, ordenagailuak eta bideo-proiekzio eremuak ere badaude erakusketan. Halaber, Euskadiko Filmategiko piezak ere badaude ikusgai.\nAzkenik, Robert Capa argazki-kazetariak 1951ko abuztuan Saran egidako argazkien bost erreprodukzio ere ikusgai daude.International Center of Photography de New-York zentroarenak dira.\nBatasunaren indarra Zinegoak jaialdiko euskal LGTB filmak Mexikon ikusiko dituzte, Morelia jaialdian


Eskolako umeek 15:15ean emango diote hasiera mozorro desfileari - Elgeta - Goiena.eus\nEskolako umeek 15:15ean emango diote hasiera mozorro desfileari\nLarraitz Zeberio Lekuona 2009-02-19 19:12\nBarikuan, hilak 20, ospatuko ditugu Aratusteak Elgetan. Mozorro desfilea, jokoak, txokolate-jana, buruhandiak, disko-festa, herri afaria eta kontzertuak egongo dira, besteak beste.\nHemen dira Aratusteak. Lehenengoak mozorroak kalera ateratzen Herri Eskolako umeak izango dira. 15:15ean hasita mozorro desfilea egingo dute herriko kaleetan barrena. Eskolatik irten eta Domingo Iturbe kalerantz egingo dute. Kantoikuan buelta eman eta San Roke kaletik behera plazara iritsiko dira. Mexikarrak, errusiarrak, brasildarrak eta eskoziarrak ikusiko ditugu desfile horretan. Munduko musikak aukeratu dituzte aurten eskolakoek Aratusteetarako eta Herriko plazan egunotan ikasitako kantuak eta dantzak erakutsiko dituzte desfilea amaitutakoan.\nJarraian, eta Udalak antolatuta, 'Altxorraren bila' jokoa egingo dute leku berean 16:15ean hasita. Maala guraso elkartearen eskutik txokolate-jana egongo da eta arratsaldea borobiltzeko Udalak buruhandiak ipiniko ditu. Eguraldi txarra eginez gero ekitaldi horiek guztiak Espaloian egingo direla jakinarazi dute antolatzaileek.\nAzkenik, 19:00etan hasita, gaztetxoendako disko-festa antolatu du Udalak Espaloian. Ama Lur taldeak egingo du dantzaldi hori. Herriko ume guztiak daude bertan parte hartzera gonbidatuta.\nHerri afaria eta kontzertuak\nGauerako, berriz, herri afaria antolatu dute gaztetxekoek. Marokoar menua prestatuko dute eta lerrook idazterakoan 18 lagun zeuden izena emanda. Afariaren ostean eta Aratuste gaua girotzeko kontzertuak egongo dira Gaztetxean. Besteak beste, Trapatoni Circus Band taldeak egingo du emanaldia.


Euskal Astea 2019 | Mercedarias Leioa\nAurten ere, apirilaren 8tik 12ra Euskal Astea ospatzen dugu gure ikastetxean.\nEgun hauetan zehar ikasle guztientzako hainbat ekintza izango dira: jokoak, euskal irratia, bideoak, euskal idazleen bisitak (Maribel Aiertza, Iñaki Zubeldia, Joxemari Iturralde, Jasone Osoro, Jon Arretxe), txikientzako txontxongiloak (Lagunekin baratzean LH1 eta LH2), gazteentzako herri kirolak, Athleticeko emakumezkoen taldeko bi jokalarien bisita...\nLehen Hezkuntzako ikasleek Haur Hezkuntzako ikasleei zuzenduriko antzerkia eta bertsoak prestatu dituzte. Eta Bigarren Hezkuntzako ikasleek jokoak eta lehiaketak prestatu dituzte Lehen Hezkuntzako eta Bigarren Hezkuntzako lehen mailako ikasleentzako. Egutegia plataformako iragarkietan duzue.\nBete nahi ditugun helburuak hauek dira (ikasleek beraiek adierazita): gure euskararen maila hobetzea, urteko egun guztietan euskaraz hitz egitea, ikastetxean euskera gehiago hitz egitea, beste lekuetan euskara hitz egitea, euskara zabaltzea, lagunekin euskaraz saiatze, euskara ez dakitenei laguntzea, euskal kultura gehiago ezagutzea, atzerritarrek euskara ezagutzea, euskera ez galtzea, euskaraz bizitzea, euskaraz egitea ohitura bihurtu, euskara lehenengo hizkuntza izatea.


Arimen gauaren ohitura berreskuratzeko lehen saiakera egin zuen Kokoriko Hezkuntza Faktoriak iaz. Unitate didaktiko bat egin eta eskualdeko ikastetxe guztiei banatu zieten, Estatu Batuetatik inportatutako Halloween-en "olatu kontsumistari" aurre egiteko. Igon Olaguenaga trikitilaria arduratu da musika konposatzeaz eta Aiala eta Okher artistek jarri dute ahotsa.\nAurten pauso bat harago joan nahi izan dute hezkuntza faktoriako kideek. Grabaketa estudioan sartu dira horretarako, arimen gauaren abestia osatzeko. Igon Olaguenaga trikitilaria arduratu da musika konposatzeaz, eta Izar Mendiguren bertsolariak egin ditu letraren estrofak. “Hala ere, letra ez dugu guk asmatu”, argitu dute Kokorikoko kideek, “historikoki kokatua dagoen letra da. Kantu eskerako erabiltzen zen esaldia hartu dugu estribillo moduan baliatzeko”. Egunotan grabatzen ari dira abestia. Okher eta Aiala artistek jarri dute ahotsa, hainbat haurrekin batera: Aitzol Goikoetxea, Ilune Urruela, Irune Urkixo, Hur Mendiguren eta Hegoa Fernandez.\nXanduli manduli kirrikiki\nEman jatekoa guri\nTxingila mingila kurruskario\nSagarrak merke ta Udareak karioo!!\nGauak duen arima ez da beti berdina\nSortu dezagun gure kantu edo ipuina\nKalabazaren jolasak irri ta kilikili\nSaguzaharren artean hegan pozik ibili!\nIzararen atzean, lagun denak atean\nEguzkilore,Urre… usatzeko beldurra!\nNegua jakiz bero behar dugunez gero\nEskean ta zirika gabiltza egunero.\nXanduli manduli kirrikiki….\nKandelak piztu eta bagoaz ttipi-ttapa\nIzua ez da sua, nahiz bihotza taupaka\nTxirrinak jo du oihu bat, katua miauka!\nGauak beldurtu baino, liluratuta nauka!\nArimen gauak dauzka 11 istorio\nSaskiak betetzeko festa zein usadio!\nGuk kontatu dizugu esames, historia….\nOrain zuk erabaki sari edo ziria!!\nXanduli manduli kirrikiki…\nKanal honetan artxibatua: Jai herrikoiak


Ezagutu Hernaniko hirigune historikoa. Bere garaian harresiz inguratutiko herria, gaur egun garai hartako hainbat etxe ikusteko aukera duzu.\nHistorikoki Hernani izendapen geografiko gisa, lehen aldiz, 1014ko dokumentu batean azaldu zen. Herria, XIII. mendearen erdialdean sortu zen.\nHarresiz inguratutako herria izan zen, eta bost sarrera ate zituen. Itxura obalatua zuen bertan sortutako gune itxiak. Bere sorreran bi kalek bakarrik osatzen zuten Alde Zaharra: Kale Nagusiak eta Kardaberaz kaleak.\nHerriaren erdigunean, bi kaleen artean, gune ireki bat geratu zen; historikoki, merkatua egin izan den gunea eta Plaza Berria izenaz ezagutua.\nErdigunearen zatirik altuenean beste gune ireki bat osatu zen: Gudarien Plaza.\nGaur egun, enparantza honen sarrera arkuari loturik, Udaletxea eta San Joan Bautista parrokia kokatzen dira.\nHernaniko Alde Zaharrak, Erdi Aroko kale eta eraikin gehienak mantentzen ditu.\nHernaniko hirigune historikoa Euskal Herriko interes historiko-artistikodun guneetako bat dugu.\nAierdi Arretxea. Kale nagusia, 2\nKale Nagusia, 2 XVIII. mendeko oinplano angeluzuzeneko eraikina da. 1928an solairu bat gehiago eman zitzaion Luis Elizalderen proiektua jarraiki. Ezaugarri bereziena armarria da.\nNabe bakarreko eliza honek gurutze latindarreko oinplanoa eta abside poligonala (oktogonala) ditu. Aldarea aipatutako absidean dago eta gurutzaduraren besoetan bi kapera ditu. Elizaren barrualdea barroko estilokoa da. elizak oinplano karratua duen dorre bat du, eta ondoan dagoen eraikinari atxikita dago (udaletxeari). Esferaerdiko kupula bat du goian. sakristia absideari erantsitako atala da eta nabearen zabalera bera du. Absidearen eta gurutzaduraren iparraldeko besoaren artean, oinplano karratua duen kapera bat dago. harrizko harmaila eder batzuek plazara eramaten gaituzte (portada monumentala). elizan garrantzi handiko osagai historiko-artistikoak topa daitezke, hala nola, erretaula nagusia, santutegia, juan urbietaren hilobia, organoa, etab. eliza eraikitzeko lanak 1548. Eta 1595. Urteen artean egin ziren, domingo olozagaren, miguel beramendiren eta ignazio izagirreren gotiko berantiarrari jarraiki. 1610ean, sakristia eraiki zen, fray miguel aranbururen diseinua kontuan hartuz. Portada barrokoa martin zalduarena da eta 1708an egin zen. Kanpandorreko dorrea 1764an bukatu zen eraikitzen eta francisco iberorena da.\nXIX. Mendeko eraikuntza da. Oinplano angeluzuzenekoa. Aurrealdeak bi armarri ditu.\nDorretxea. Kale nagusia, 13\nXVI. Mendean eraiki eta 1912an eraberritutako oinplano angeluzuzena duen eraikina da. Aurrealde nagusia bere osotasunean kalizazko harlandua da. Beheko solairuan dagoen sarrera arkua zorrotza da. 1go solairuan kuku-leiho bat du\nAierdi-Arretxea. Kale nagusia 15\nXVI. Mendeko oinplano angeluzuzeneko eraikina da. Aurrealde nagusiak apaingarri ugari ditu: teilatu-hegal landua, beheko solairua harlanduzkoa, harrizko moldurak dituzten bao erreserbatuak, burdina forjatuzko balkoiak, armarria...\nXVIII. Mendeko oinarri errektangeluarra duen eraikina da. Museoa du. Bilduma etnografiko garrantzitsua, eta liburu eta pieza baliagarriak. Hala ere, gaur egun ez du museo planteamendurik.\nEgino etxea. Kale nagusia, 17\nXVII. Mendeko oinplano angeluzuzeneko eraikina da. 1993an eraberritua izan zen eta aurrealdea soilik mantendu zen bere jatorrizko izaeraz. Aurrealde nagusia da interesgarriena. Beheko solairua harlanduzkoa da. Lehen solairuko erdiko hutsunean bi armarri handi ditu.\nXVIII. Mendeko eraikina da.\nModernista estiloko eraikuntza da. Ramón cortazar arkitektoaren proiektua jarraituaz eraiki zen 1907. Urtean. Garai batean beirate ugari zituen, baita kapera ere.\nBeroiz enea- kale nagusia, 42\nXVIII. Mendeko oinarri errektangeluarreko eraikina da. Bi armarri ditu. 1912. Urtean solairu bat gehitu zitzaion ramón cendoya arkitektoaren proiektuari jarraituaz\nKale nagusia, 45\nXVIII. Mendeko oinplano angeluzuzeneko eraikina da. Aurrealde nagusia harlanduzkoa da. Lehen solairuko bi armarri handiek goiko solairuko bi apaindura zirkularretan dute beren errepika.\nXVIII. Mendeko eraikina da. Plaza berriara ematen duen atariaren konposizioa oso egokia eta berezia da. Kale nagusira ematen duen atarian bi armarri ditu.\nKardaberaz kalea, 28\nJatorrizko erdi aroko etxearen profila duen eraikuntza da. Egurrezko eta adreiluzko egitura du.\nPortalondo etxea edo jentilen dorretxea\nErdi aroko oinplano angeluzuzeneko eraikina da. Dorre etxe bat izan zen eta xv. Mendearen bigarren zatian solairu bat suntsitu zuten bere defentsa ahalmena murrizteko. Seguraski, hiriaren babes-harresiaren zatia zen eta hiriko ateren baten ondoan zegoen.\nHirira sartzeko arkua\nArku zorrotz hau XVI. Mendearen bigarren erdikoa da. Herria harresiz inguratua zegoen garaian herri gunera barneratzeko sarrera arkua. 2002an eraberritua izan zen.\nOsaera irregularra duten bi atalek klaustro baten inguruan osatutako eraikina dugu. Hormetako bati lotuta san agustin eliza kokatzen da. Komentu honen garrantzia XIII. Mendeko portada erromanikoan dago.Gotikorako trantsizioa adierazten duen portada hau hernaniko parrokia-eliza zaharrarena da. Komentua 1526an fundatu zen hernaniko parrokia-eliza zaharraren gainean. Soldadu frantsesek kuartel gisa erabili ondoren, 1808an zati bat suntsitu zuten, baina 1825ean berreraiki zen.\nGurutze santuaren otoitz lekua\n1570ean udaletxearen atzealdean eraiki zen lauki itxurako altura bakarreko eraikina da. 1767an gaur eguneko gunera eraman zen.Arkitektonikoki nabarmenena barruko gurutzeria da.Donejakue bideko elementua denez babesturiko ondarea da.\n1016.urtean eraikia. Bere garaian iturri eta garbileku publiko gisa erabilia. 1980an gaur egun erabiltzeko moduan guztiz eraberritua.\nOinplano angeluzuzeneko eraikina da eta lau solairu ditu. Udaletxeak hirigunearen kanpoko bi etxadiak elkartu eta Gudarien Plaza ixten du hegoaldetik. 7 arkuk eusten dute. San Joan Bataiatzailearen parrokiaren aldamenean dago. Eraikinaren beheko solairuan hiribildura sartzeko arkua dago eta hortxe irteten zen, hain zuzen, antzinako errege-bidea. Egungo eraikina 1899an amaitu zen, Joaquín Fernández Ayarragaray hernaniarraren proiektuari jarraiki. 1875eko irailaren 16an, azken karlistaldian, eraikinak jasan zuen leherketaren ondorioz, berreraiki behar izan zen. Aurreko Udaletxea, berreraikitakoaren leku berean zegoena, XVII. mendearen azken herenean eraiki zen.


Bizitza betearen aldeko apustua | 111 Akademia\nMikel Martinez eta Irati Agirreazkuenaga Dario Fo eta Franca Rameren paperean jartzen dira ‘Biba voi!’ antzezlanean. Bikote italiarraren obraren pasarteetan oinarritu dute lana.\nDario Fo eta Franca Rame bikote italiarrari eginiko omenaldia da Biba voi!. Dario Fo idazlea, antzerkigilea eta Literaturako Nobel sariduna 2016. urtean hil zen. Franca Rame, berriz, aktore, idazle eta politikaria, 2013. urtean hil zen. Bikote moduan nahiz bakarka taularatuak, euren lanak zorrotzak, zirikatzaileak eta ironiaz eta salaketez beteak izateagatik gogoratuko ditu jendeak.\nEdo, ez agian gogoratu beharko liratekeen bezain beste. Ideia hori izan zuen buruan Mikel Martinezek Berria egunkariarentzat Dario Fo hil osterako testutxoa idazten ari zela. Harremana izan du, izan ere, Forekin, bere antzezlanen ikusle modura, eta baita, bere lanak egokitu eta aktore gisara ere. “Ederrak” dira, bere ustez, Dario Foren lanak, eta “garrantzi handia izan dute antzerkian ez ezik Italiako politikan eta beste hainbeste alorretan”.\nHorrela pentsatu zuen bere obra zatiak hartu eta erakustea. Interesgarriagoa egin zitzaion, baina, Dario Fo eta Franca Rame, biak hartzea, “artistikoki, pertsonalki eta sozialki indar handia duen bikotea delako”. Eta, gainera, haien obrak antzezteko bikotea izatea oso ondo zetorkion bere ideia gauzatzeko. Irati Agirreazkuenagarengan pentsatu zuen bikotea osatzeko, Franca Rameren paperean jartzeko, alegia. Eta “ilusioz” jaso zuen honek proposamena: “Dario Fo ezagutzen nuen antzerkiaren mundutik, baina, Franca Rame ezezaguna zitzaidan, eta niretzat haren inguruan gehiago jakitea erakargarria zen”. Aldi berean, euskaraz antzeztea ere “pizgarri” izan da Agirreazkuenagarentzat: “Euskaraz, eta Mikelekin, gainera; elkarrekin lan egin gabe ginen, eta miresten dut bere ibilbidea jarraitu dudalako, beraz pozgarria izan da berarekin lan egitea. Zuzendari lanak ere berak egin ditu eta asko ikasi dut berarengandik”.\nFo eta Rameren obraren aukeraketa eta egokitzapena erraza eta, aldi berean zaila izan zela dio Martinezek: “Euren titulu batzuk berehala etortzen zaizkizu burura. Dario Fo bera ikusi dut Misterio Bufo antzezten, eta bertatik, nik bakarrizketa bat egin nuen aspaldi, Lazaroren berpizkundea. Aspaldi egin nuen, baita ere, Maskaradarekin Pistolaren begi zuribeltzak, eta arrakasta handia izan zuen parte hartu nuen Anarkista baten ezusteko heriotza antzezlanak. Franca Rameren bakarrizketa batzuk ere ikusi ditut Emakumea bere bakardadean, kasu”. Tituluak aukeratzeak baino lan handiagoa eman die bakoitzetik aukeratu beharrekoak: “Eta, baita, moldaketak ere, batzuetan hiru pertsonaia azaltzen baitziren eta hori bitara egokitzea, esaterako, edota, gero hori nola antzeztu formatu txikitxo batean”.\nHorrela baita Biba voi!. Fo eta Rameri eskainitako omenalditxoa, euren testu adierazgarrienetakoak antzeztuz, eta hori guztia ikusleen artean, metro karratu bateko agertoki txiki batean. Baina, bada, beste ezaugarri bat Mikel Martinezek azaltzen duenez: “Obra honen magia da ez dugula soilik erakutsi nahi beraiek idatzi zutena, baizik eta pertsonaiak eta haien sentimenduak, haien arteko harremana edota gizartearekin eta sormenarekin zutena ere irudikatu nahi dugula baita ere”. Hori Patxo Telleriak prestaturiko dramaturgia txiki batekin egiten dute. “Egia esan, oso gauza sinplea, baina, polita da. Gu Mikel eta Irati gara, eta, aldi berean, Dario eta Franca. Gure harremana kontatu gabe lanak aurkezten ditugu, eta gure harremana ere irudikatzen dugu era oso sinple eta polit batean”, dio Martinezek.\nDario Fo eta Franca Ramek egiten zuten moduan, Mikel Martinezek eta Irati Agirreazkuenagak ere antzeztuko dutenaren inguruan azalpenak ematen dizkiete ikusleei, testuinguruan jartzen dituzte. Hortik aurrera datorrena, atrezzo edo elementu txikiekin lagunduta ikusiko dute. “Euskara italierarekin nahasten dugu, polita geratzen da. Eta, hizkuntzarekin bezala, apaingarri txikiekin jolasten dugu, hau da, trapu edota buruko bat jantzita beste pertsonaia batean sartzen gara. Batzuk, gainera irakurriak dira, beraz, ez gara ehuneko ehunean sartzen pertsonaian”, dio Agirreazkuenagak.\n“Pertsonaia oso indartsu” moduan definitzen dituzte Fo eta Rame “bai sortzaile, antzerkilari, ekintzaile nahiz politiko moduan, bai eta euren arteko maitasun handiko harremanarengatik ere”. Hain justu nolakoak ziren “ederki” erakusten duten modu batean hasten dutela ikuskizuna azaltzen du Martinezek: “Ipuin bat kontatzen duen bideo batekin hasten gara. Franca Rameren ipuina da, eta bertan, Adan eta Eva agertzen dira. Lehendabizi Eva zegoen, eta aspertuta dagoenez, beste bat emateko eskatzen du, eta Adan ematen dio. Jainkoak betirako bizitza eskaintzen die, baina, sagarra jatea erabakitzen dute. Nahiago dute hiltzea. Zergatik? Hiltzeak suposatuko du bizitza intentsuagoa edukiko dutela. Nahiago dute maitasunaz eta jakinduriaz beteriko bizitza, betirako bizitza aspergarri eta arazorik gabekoa baino”. Franca Rame hil zeneko hileta zibileko irudiekin bukatzen dute. Jendetza ikusten da hilkutxaren bueltan, eta Dario Fok Franca Rameren ipuin hori kontatzen du.\nEmakumearen ahalduntzea da antzezlanean errepikatzen den gaietako bat. “Hasierako ipuin horrekin ere hori transmititu nahi da, alegia ez digula inork kanpotik -jainkoak, botere mota batek edo dena delakoak- inposatuko nolakoa izango den gure bizitza. Guk erabakiko dugu hori. Hortik aurrera, emakumearen ahalduntzea, espazio pribatutik, etxetik, espazio publikora irtetea, etengabeko gaia edo aldarrikapena da. Zati batean, esaterako, badirudi ni hasiko naizela antzezten, baina esaten diot Dariori ea bera ausartuko den antzeztera, eta hor gisa horretako jokutxo bat daukagu bien artean”, dio Irati Agirreazkuenagak.\nGizartea, gizartearen antolaketa, emakumea… askotariko gaiak jorratu ditu italiar bikoteak, eta ironia eta umorea bidelagun dutela. Agirreazkuenagaren arabera, umoreak publikoaren babes edo defentsa jaisten laguntzen du, eta ondorioz, era zuzenago batean heltzen da mezua. “Emakumeen benetako istorioa oso ipuin kuriosoa iruditu zitzaigun. Panpina bat eta neskato bat dira protagonista. Biek dute nolabaiteko menpekotasuna gizonarekiko, baina, une batean neskatoa heldutasunera iristen da, eta askatze moduko bat, ahalduntze bat ematen da. Dario eta Francaren arteko harremanean ere puntu komikoak daude iniziatiba Francak hartu duelako hasieratik, eta euren lehen muxua nola izan zen ere irudikatzen da”.\nMikel Martinezek umoreaz jendeak duen ideia okerra azpimarratzen du, oro har, “zerbait friboloa” dela pentsatzen baita: “Izan daiteke friboloa, baina, umorearen bitartez sekulako egiak esan daitezke eta kritikak egin. Umorearen bitartez sartzen diren kritika horiek lehen unean barrearekin hartzen dituzu, eta etxera zoazenean eta lasaiago zaudenean, gogoetarako bide ematen dizute”. Martinezen ustez, “arma handia” da umorea gauza serioak argi eta garbi esateko, baina, ez da modu erraza: “Ironiarekin eta zentzu bikoitzarekin jokatu behar duzu, eta gauzak zuzenean esatea ziur batzuetan errazagoa dela umorearen bitartez baino. Baina, umorearen bitartez sartu egiten da”.\nPistolaren begi zuribeltzak obran, esaterako, ustez mafiosoa denak mafioso guztiei greba egitea proposatzen die. Estatuaren konstituzioan lanean eta lapurretan oinarritutako estatua dela ager dadila eskatzen du, eta beraz lapurren eskubideak ere ager daitezela, gainerakoan, greban jarriko dira, ez dute lapurretarik egingo eta ondorioz banketxeek edota aseguru etxeek ondorioak jasango dituzte. “Umorearen bitartez egiak esaten ditu. Lapurrez ari garenean, izan ere, zertaz ari gara, kalean lapurreta txikiak egiten dituenaz edo milioiak lapurtzen dituenaz?”, dio Mikel Martinezek.\nGainera, Agirreazkuenagak gehitzen duenez, gai oso serioak umorez lantzerakoan ikusleak umorezko testuinguruan kokatzea beharrezkoa da: “Obra honetan gauza latzak kontatzen dira, esaterako, emakumearen egoeraz hitz egiten denean. Une batean zainak mozten ditu emakume batek, beste batean liskarrak daude… Beraz, umorea hor kokatzen asmatu behar duzu ikusleek era bortitzean ez hartzeko”.\nAntzezlanean irudikatzen diren une latz horien artean, Franca Rame bahitu eta bortxatu zutenekoa dago. “Talde eskuindar baten eskutik izan zen, eta hori guztia gero berak batere antzerkirik egin gabe bakarrizketa batean kontatu zuen, ikaragarria izan zen”, dio Martinezek. Agirreazkuenagak zehazten duenez, une horretan “serioago” jartzen dira: “Baina, unetxo bat da, eta hortik nola irten ere oso ondo asmatuta dago, dramaturgiarekin eta antzezpenarekin”.\nGaurkotasunik galdu ez duten gaiak dira taula gainean irudikatzen direnak, gaur egun ere gizartean pisu handia dutenak. Obra honetako protagonistak Dario Fok eta Franca Ramek ez bezala, Mikel Martinezek dioenez: “Italian garrantzi handiagoa dute, baina, hemen ezezagunak dira beraiek eta euren lana”. Horregatik euren antzezlanak italiar bikotearen obra eta bizitza ezagutzeko balio izatea espero dute.


Galegozko eskoletan, ikastolen lana eredu | El Diario Vasco\nEducaciónGalegozko eskoletan, ikastolen lana eredu\nElkarlanerako Aliantza sinatzea erabaki dute Galiziako Semente eskolek eta Ikastolen Elkarteak. Urtean bitan bilduko dira aurrerantzean proiektuen berri elkarri eman eta aurrera pausoetan elkarrekin lan egiteko\nEL DIARIO VASCODonostia Lunes, 20 mayo 2019, 13:27\nIaz, jardunaldi pedagogiko batzuen ildotik, harremanetan ipini ziren Galiziako Semente eskolak eta Ikastolen Elkartea. Harremanak joan dira sendotzen eta Elkarlanerako Aliantza sinatzea erabaki dute. Elkarlanerako Aliantza maiatzaren 17an Santiagon sinatu da, 'Dia das Letras na Galiza' galegozko literaturaren egunean, hain zuzen.\nAliantzaren lehenengo ekitaldian bat egin dute Ikastolen Elkarteko lehendakari Koldo Tellituk eta Sementeko ordezkari, familia eta ikasleek. 2011ko azaroaren 2an Compostelan ireki zen lehen Semente eskola, bi eta sei urte bitarteko umeentzako eskola bat, osorik galegoz.\nMende honetan galego hiztunen beherakada nabarmena izan da, eta egoera horri aurre egiteko, galegoaren berreskurapena eta Galiziako kulturaren transmisioa ondorengo belaunaldientzat ziurtatzeko sortu dituzte Sementeak edo Escolas de Ensino Galego direlakoak, hau da, galegozko ikastolak.\nSemente eskoletan galegoa da komunikazio-hizkuntza, umeen auto-estimu linguistikoa indartzea bilatzen dute, eta Curriculum nazional galego bat osatu nahi dute. Eskola hauen beste ezaugarri batzuk hauek dira pedagogia eraldatzailea aurreratu eta aurrerakoia; jarduera guztiak galegoz egitea; eskola laikoak dira; hezkidetza eta berdintasunaren ildoak bultzatzen dituzte; gurasoek, hezitzaileek eta ikasleek parte-hartze zuzena eta erabakimena dituzte Semente eskolen eguneroko kudeaketan; eta askatasuna, errespetua eta auto-erregulazio arduratsuak babesten dituzte.\nHalaber, eskolak txertatuta daude beren herri eta auzoetan, kultura artekotasun espazioak dira eta naturan oinarritutako heziketa sustatzen dute.\nIkastolek, beren azken Biltzarretik, inguruko erakundeekiko harreman eta lankidetza markoa biziberritzea dute helburu, «bereziki berariazko hizkuntza duten edota hezkuntza-sistema propioa izan nahi duten Herri eta Nazioetako erakundeekin. Erakunde hauekin harremanak egin nahi dira, ikasteko eta hobetzeko eta elkar-lanak burutzeko«.\nSementeek ere, «kolonizazio linguistikoko prozesuen aurrean, beren hizkuntza minorizatuak babesten dituzten herriekin» harremanak ezartzea dute helburu.\nEuskal Herriko hainbat erakunde eta pertsonarekin harremanak izan ditu hasieratik; besteak beste, Irrien Lagunekin, Asisko Urmenetarekin, Jon Sarasuarekin, Txerra Rodriguezekin edo Eider Palmourekin.\nElkarlanerako Aliantza sinatzea erabaki dute hezkuntzan «gure hizkuntzen normalizazioa lortzeko eraginkorrena murgiltze eredua dela gizartea kontzientziatzeko estrategia komunak garatzeko«, hezkuntza proiektu »herrikoi, autogestionatu, irabazi asmorik gabeko eta hezkuntza tradizionalaren alternatiboak bultzatu, sendotu eta aldarrikatzeko«, Espainiar Estatuko lege proiektuei aurre egiteko ekimenen koordinazioa aztertu eta bultzatzeko, ikaskuntza eta hobekuntza ekintza bateratuak egiteko eta hezkuntza materiala trukatzeko, eta elkarte bakoitzaren egoeraren eta nazio bakoitzaren hezkuntza sistemaren elkar-ezagutza bultzatzeko.\nPozik agertu da hitzarmenarekin Ikastolen Elkartea. Estatu Frantseseko zenbait erakunderekin Seaskaren bitartez horrelako aliantzak sinatuta badituzte, baina Estatu espainiarreko batekin sinatutako lehenengo elkarlanerako aliantza da hau.\n«Aprender matemáticas es como subir una escalera: cada peldaño es indispensable para llegar al siguiente» Lekeitioko Ibilaldia prestatzeko egindako inbertsioa estaltzeko laguntza ekonomikoa eskatu dute antolatzaileek


MUNDU ARTEKO BEGIRADAK / SEEING DIFFERENT WORLDS - Donostia Mundu Artean\nNazioarteko Argazki Lehiaketa / International Phothograpy Competition\nMUNDU ARTEKO BEGIRADAK / SEEING DIFFERENT WORLDS\nData: Epea otsailak 28 arte\nMundu Arteko Begiradak Nazioarteko Argazki Lehiaketak, argazkien bidez, askotariko errealitateak ikusaraztea zein egun bizi ditugun desberdinkeria eta desberdintasunen inguruan sentsibilizatzea du helburu.\nMundua eraldaketa handiak jasaten ari da. Mundu globalizatu, interkonektatu eta interdependente batean bizi gara eta desberdinkeriek gora egiten jarraitzen dute: justiziarik eza Ipar-Hego arteko harremanetan eta pobrezia-poltsa handiak herrialde “garatuetan”. Dimentsio anitzeko krisi sakon batean sartu gara, krisi sozial, ekonomiko, ekologiko eta zaintza-krisi batean.\nTestuinguru horretan, Mundu Arteko Begiradak lehiaketara aurkeztutako lanek errealitate horiei heldu eta argazkien bidez irudikatzea izan behar dute helburu. Irudiek munduko edozein txokotako errealitateak islatu ahal izango dituzte, baita beste lurralde batzuetan gertatzen denarekiko lotura eta harreman horiek sortutako desberdintasunak ere.\nSariak: 900 euro argazki irabazlearentzat, 600 euroko 2. saria eta 300 euroko 3. saria. Hauez gain, donostiarrek ere sari berezi bat irabazteko aukera izango dute: 300 euroko Donostia Saria. Accésit sariak ere egongo dira.\nEpea: Izena emateko epea otsailaren 28ra arte egongo da zabalik eta 18 urtetik gorako edozein nazionalitate eta herrialdeko pertsonek parte hartu ahal izango dute.\nOinarriak eta Eskabidea atxikitutako dokumentuetan.


Dispertsioa ez dago oporretan - Azpeitiko Sare Herritarra - Uztarria (Azpeitia)\nHemen zaude: Sarrera » Komunitatea » Azpeitikosare »\nDispertsioa ez dago oporretan\nAzpeitiko Sare Herritarra | Politika | Argazkia\nDispertsioa ez dago oporretan. Euskal preso politikoek jasaten dituzten eskubide urraketek uda sasoian ere ez dute etenik izaten. Uztailaren 31n etxetik 700 kilometrora dispertsatua zegoen Kepa del Hoyo presoa hilik agertu zen Badajozeko espetxean. Espetxean hildako presoen zerrenda beltza luzatu duen beste izen bat. Beste familia apurtu bat. Mendeku politikaren beste biktima bat.\nBeste behin ere, azpimarratu nahi dugu ezinbestekoa dela mendekuzko kartzela politika honekin behingoz amaitzea. Presoaren ingurukoek zuzenean pairatzen duten eskubide urraketa larria da urrunketa, izugarrizko sufrimendua eragiten duena. Aita, anaia edo laguna espetxean hil dela jakitean, kotxea hartu eta 700 kilometro egin behar izatea da urrunketa. Asteburuero, bisitan joaterakoan senide eta lagunak bizia jokatzera behartzen duen mendeku neurria da urrunketa.\nBenetako bake eta konponbidea lortu nahi badugu salbuespenezko politika eta giza eskubideen urraketa horiekin guztiekin amaitu beharra dago. Eta, horretarako, Sarek beste behin ere dei egiten dio gizarte zibilari; bakea, elkarbizitza eta konponbidea egingarri izan dadin, euskal presoen eskubideen alde lanean jarrai dezan.\nOstiralean, 19:00etan plazan elkartuko gara.


Hiritar kazetaritza gurean | Faroa\nUdan irakurritakoak →\nHiritar kazetaritza gurean\nData: 2005(e)ko abuztuaren 31a Egilea: Joxe Aranzabal\nOraindik ezin orokorrean hitz egin, baina teknologia digitala gero eta berriemaile gehiago ari da sortzen gure artean. Atzo oso garbi ikusi nuen CNN telebistan, Katrina urakana zela eta, jende askok argazkiak eta bideoak bidali baitzituen, bakoitza bere inguruaren lekuko. Baina gure artean?\nEta argazkiak aipatu ditugunez, gure artean ere gero eta jende gehiago ari da argazkiak bidaltzen hedabideetara. Berriak, DVk eta beste hainbat egunkarik argitaratu egiten dituzte irakurleek bidalitako argazkiak, festak direla ateratakoak, edo oporren aitzakian.\nBaina beharbada arlo horretan ETBk izan du arrakasta handien. Eguraldiaren tarteak egin du mirari hori: eguna joan eta eguna etorri, jende askok bidaltzen ditu argazkiak eguraldia@eitb.com helbidera, sari bakarraren esperoan: norberaren argazkia pantailan agertzea, egilearen izen-deiturak aipatuta. Pantailan ikusten ez duenak, gainera, aukera du argazki horiek ETBren argazki galerian ikusteko, Interneten.\nHori dela eta, jende asko dabil gure artean argazki-kamera digitala aldean duela, eta prest argazkia egiteko, baldin eta txismista bat, hodei ikusgarriak, edo ilunabar dotorea ikusten badu. Aurrerago, ordea, jende hori anima liteke beste era bateko argazkiak ere bidaltzera, edo Flickr bezalako zerbitzu batean jartzera, denon ikusgai.\nBeraz, esango nuke hiritar kazetaritzaren arlo hori, argazkiena, gurean ere ari dela zabaltzen, eta irudipena dut gehiago ere zabalduko dela, zorionez.\n3 Responses to Hiritar kazetaritza gurean\n2005(e)ko abuztuaren 31a 1:14\nEsaten duzunarekin lotuta, media tradizionaletara informazioa (argazkiak) bidaltzeaz aparte, flickr bezalako eredu berrietan antzeman daiteke “hiritar kazetaritza” joera hori.\nBegira Katrinaren argazkiak Flickr-en, 2000tik gora, edo Katrina izeneko argazki bildumak Flickr-en.\nHemen ere ikusiko dugulakoan nago.\n2005(e)ko abuztuaren 31a 1:25\neta zentzu berean, harrigarria wikipedian sortzen ari den informazioa: http://en.wikipedia.org/wiki/Hurricane_Katrina ! Unero gehitzen doana. Bertan dioen bezala: This article documents a current event. Information may change rapidly as the event progresses.\n2005(e)ko abuztuaren 31a 12:33\nKaixo, Eneko! Arrazoi duzu, bai Flickr eta baita Wikipedia oso tresna indartsuak bilakatu dira hiritar kazetaritza lantzeko. Eta jendea baliatzen ari da tresna horiek, baita euskaldunok ere, nahiz eta, beharbada, oraingoz maila txikiagoan.


Albisteak - Gure enpresak AUDITED SUPLIER eta BSCI-AUDITED-i buruz ziurtagiria lortu du\n2019 amaieran, gure enpresako Shijiazhuang bulegoak SGS Tianjin Branch konpainiako ikuskapeneko langileak sartu ditu. Ikuskaritza bat egin diete gure enpresari. Berrikusi edukia negozio lizentziari, esportazio enpresen erregistro ziurtagiriari, urteko finantzaari.\nAitorpena, bulego espazioa, enpresaren antolaketa egitura, kudeaketa sistema eta QC syeterm. Gainera, gure produktuak banan-banan probatu ditugu. Ardi larruzko eskularruak, ardi larruzko bildots larruzko eskularruak, ardi larruzko kapelak, ardi larruzko haurrentzako oinetakoak, alfonbrak eta abar. ongi ziurtatu eta gero SGS ziurtagiriaren txostena eskuratu.\nAldi berean, gure enpresak inbertitu duen ardi larruzko eskularruak fabrikatzeko fabrika ere ikuskatu da BSCIrekin urtean behin. Benny Wang jauna, konpainiako zuzendari nagusia, fabrikara iritsi zen ikuskapeneko langileak ebaluatzeko.\nIkuskatzaileek banan-banan elkarrizketatu zituzten langileak, elkarrizketak Laneko segurtasun sistemako enplegu sistema, langileen prestakuntza sistema, langileen soldata sistema, lan ingurunea eta bestelako gaiak aipatzen zituzten, eta lantegiaren beste alderdi batzuei buruzko ebaluazio batzuk ere egin zituzten. Azkenean, BSCI- 2020an IKUSKARITZAK ere ziurtagiria izan behar du, C kalifikazioa da.\nGure konpainiak bi ziurtagiri hauek egiten tematzen da. Gure erantzukizuna dela uste dugu, gizartearekiko erantzukizuna da eta baita bezero guztiekin konpromisoa ere. Gure produktuaren kontzeptua hobetzen jarraitzea da, ez bakarrik sinpletasuna eta dotoretasuna bilatzeko, baita artisautza bikaina ere. Gure ardien bildots larruzko eskularruak. Iturritik, soilik erabiltzen ditugu.\nMerino ardi larrua ontzeko ekologikoa, ez dauka formaldehidorik eta beste substantzia kaltegarririk. Eta ardi larru bakoitza arretaz hautatu zen. Josteko prozesua egiterakoan, guztiak 10 urte baino gehiagoko esperientzia duten artisauek eskuz egindakoak ziren. Ondorengo lisatze prozesua barne .Detailu guztiak ondo egingo ditugu. Gainera, salmenta ondorengo zerbitzuak ondo egiten tematzen gara. Eskularru akastuna izanez gero agintzen dugu, doako berriak egingo dizkizugu!\nOharrak: merkataritza sekretuak direla eta, edukiaren zati bat baino ez da bistaratzen. Mesedez, ongi ulertu.